text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yoane 7:53–8:59
* Bamaniskri אBsys etyá te makambo banda vɛrsɛ ya 53 tii na mokapo ya 8, vɛrsɛ ya 11, oyo elobi (na mwa bokeseni na kati ya makomi ya Grɛki mpe mabongoli na yango ndenge na ndenge) ete:53 Bongo bakendaki moto na moto epai na ye.8 Kasi Yesu akendaki na Ngomba ya Olive. 2 Nzokande, na ntɔngɔntɔngɔ ayaki lisusu na tempelo, mpe bato nyonso babandaki koya epai na ye, mpe afandaki mpe abandaki koteya bango. 3 Bongo bakomeli mpe Bafarisai bayaki na mwasi moko oyo bakangaki na ekobo, mpe, nsima ya kotɛlɛmisa ye na katikati na bango, 4 balobaki na ye ete: “Moteyi, bakangi mwasi oyo azali kosala ekobo. 5 Na Mibeko, Moize asɛngaki biso tóbambaka basi ya boye mabanga. Bongo yo olobi mpenza nini?” 6 Ya solo, bazalaki koloba bongo mpo na komeka ye, mpo bázwa likambo ya kofunda ye na yango. Kasi Yesu agumbamaki mpe abandaki kokoma na mabele na mosapi na ye. 7 Ntango batingamaki kaka na kotuna ye, atɛlɛmaki mpe alobaki na bango ete: “Moto oyo azangi lisumu na kati na bino abamba ye libanga liboso.” 8 Mpe agumbamaki lisusu, akobaki kokoma na mabele. 9 Kasi baoyo bayokaki bongo babandaki kobima, mokomoko, banda na mikóló, mpe ye atikalaki kaka ye moko, mpe mwasi oyo azalaki na katikati na bango. 10 Ntango atɛlɛmaki, Yesu alobaki na ye ete: “Mwasi, wapi bango? Moto moko te akweisi yo likambo?” 11 Ye alobaki ete: “Moto te, tata.” Yesu alobaki ete: “Ngai mpe nakweisi yo likambo te. Kende na yo; banda sikoyo kosala lisumu lisusu te.”12 Bongo Yesu alobaki na bango lisusu ete: “Ngai nazali pole+ ya mokili. Moto oyo azali kolanda ngai akotambola na molili soki moke te,+ kasi akozwa pole ya bomoi.”13 Na yango Bafarisai balobaki na ye ete: “Ozali kopesa litatoli mpo na yo moko; litatoli na yo ezali solo te.”14 Yesu azongiselaki bango ete: “Ata soki nazali kopesa litatoli mpo na ngai moko, litatoli+ na ngai ezali solo, mpo nayebi epai nauti mpe epai nazali kokende.+ Kasi bino boyebi te epai nauti mpe epai nazali kokende.15 Bino bozali kosambisa na ndenge ya bato ya mosuni;+ ngai nazali kosambisa ata moto moko te.+16 Mpe atako bongo soki nasambisi, lisambisi na ngai ezali solo, mpo nazali ngai moko te, kasi Tata oyo atindaki ngai azali elongo na ngai.+17 Lisusu, ekomamá na Mibeko na bino mpenza ete: ‘Litatoli ya bato mibale ezali solo.’+18 Nazali kopesa litatoli mpo na ngai moko, mpe Tata oyo atindaki ngai azali kopesa litatoli mpo na ngai.”+19 Bongo balobaki na ye lisusu ete: “Tata yango na yo ye wapi?” Yesu ayanolaki ete: “Boyebi ngai te, boyebi mpe Tata na ngai te.+ Soki boyebaki ngai, mbɛlɛ boyebi mpe Tata na ngai.”+20 Alobaki maloba wana na esika ya kobomba biloko ya motuya+ ntango azalaki koteya na tempelo. Kasi moto moko te akangaki ye,+ mpo ngonga+ na ye ekokaki naino te.21 Bongo alobaki na bango lisusu ete: “Nazali kokende, mpe bino bokoluka+ ngai, nzokande bokokufa na lisumu na bino.+ Epai nazali kokende bino bokoki kokóma te.”22 Na yango, Bayuda babandaki koloba ete: “Akomiboma te, boye te? Mpo alobi ete: ‘Epai nazali kokende bino bokoki kokóma te.’”+23 Bongo alobaki na bango lisusu ete: “Bino bozali bato ya nse; ngai nazali moto ya likoló.+ Bino bozali bato ya mokili oyo;+ ngai nazali moto ya mokili oyo te.+24 Yango wana nalobaki na bino ete: Bokokufa na masumu na bino.+ Mpo soki bozali kondima te ete ngai nazali ye, bokokufa na masumu na bino.”+25 Na yango, babandaki koloba na ye ete: “Yo nani?” Yesu alobaki na bango ete: “Mpo na nini kutu nazali koloba na bino?26 Nazali na makambo mingi ya koloba mpo na bino mpe ya kosambisa. Ya solo, moto oyo atindaki ngai alobaka solo, mpe makambo oyo nayokaki epai na ye, nazali koloba yango na mokili.”+27 Bakangaki ntina te ete azalaki koloba na bango mpo na Tata.28 Bongo Yesu alobaki ete: “Ntango bokotombola+ Mwana ya moto,+ bokoyeba ete ngai nazali ye,+ mpe ete nasalaka eloko moko te na likanisi na ngai moko;+ kasi kaka ndenge Tata ateyaki ngai, ndenge mpe nazali koloba makambo oyo.+29 Mpe moto oyo atindaki ngai azali elongo na ngai; atiki ngai ngai moko te, mpo nasalaka ntango nyonso makambo oyo esepelisaka ye.”+30 Wana azalaki koloba makambo yango, bato mingi bandimelaki ye.+31 Bongo Yesu alobaki lisusu na Bayuda oyo bandimaki ye ete: “Soki botikali na kati ya liloba na ngai,+ bozali mpenza bayekoli na ngai,32 mpe bokoyeba solo,+ mpe solo ekopesa bino bonsomi.”+33 Bango bayanolaki ye ete: “Biso tozali bana ya Abrahama+ mpe tokómá baombo ya moto ata mokolo moko te.+ Ndenge nini ozali koloba ete: ‘Bokozwa bonsomi’?”34 Yesu ayanolaki bango ete: “Ya solosolo mpenza, nalobi na bino ete: Moto nyonso oyo asalaka lisumu azali moombo ya lisumu.+35 Lisusu, moombo aumelaka na ndako libela te; mwana aumelaka libela.+36 Na yango, soki Mwana apesi bino bonsomi, bokokóma mpenza na bonsomi.+37 Nayebi ete bozali bana ya Abrahama; kasi bozali koluka koboma ngai,+ mpo liloba na ngai ezali kosala mosala te epai na bino.+38 Makambo oyo namoni epai ya Tata+ na ngai nde nazali koloba;+ mpe bino bozali bongo kosala makambo oyo boyoki epai ya tata na bino.”39 Bazongiselaki ye ete: “Tata na biso ezali Abrahama.”+ Yesu alobaki na bango ete: “Soki bozali bana ya Abrahama,+ bósala misala ya Abrahama.40 Kasi sikoyo bozali koluka koboma ngai, moto oyo nayebisi bino solo oyo nayoki epai ya Nzambe.+ Abrahama asalaki bongo te.+41 Bino bozali kosala misala ya tata na bino.” Balobaki na ye ete: “Biso tobotamá na pite te; tozali na Tata kaka moko,+ Nzambe.”42 Yesu alobaki na bango ete: “Soki Nzambe azalaka Tata na bino, mbɛlɛ bolingi ngai,+ mpo uta na Nzambe nde ngai nabimi mpe nazali awa.+ Nayaki mpe na ndenge na ngai moko te, kasi Moto wana nde atindaki ngai.+43 Mpo na nini bozali koyeba te makambo oyo nazali koloba? Ezali mpo bokoki koyoka liloba na ngai te.+44 Bino bouti na tata na bino Zabolo,+ mpe bolingi kokokisa bamposa ya tata na bino.+ Ye azalaki mobomi-bato ntango abandaki,+ mpe akangamaki makasi te na solo, mpo solo ezali na kati na ye te. Ntango alobaka lokuta, alobaka na kolanda makanisi na ye moko, mpo azali moto ya lokuta mpe tata ya lokuta.+45 Kasi ngai, lokola nalobaka solo, bozali kondima ngai te.+46 Nani na kati na bino akondimisa ngai ete nazali na lisumu?+ Soki nazali koloba solo, mpo na nini bozali kondima ngai te?47 Moto oyo auti na Nzambe ayokaka maloba ya Nzambe.+ Yango wana bino bozali koyoka te, mpo bouti na Nzambe te.”+48 Bayuda bazongiselaki ye ete: “Tozali nde na elonga te ya koloba ete: Yo ozali Mosamaria+ mpe ozali na demo?”+49 Yesu ayanolaki ete: “Nazali na demo te, nazali nde kokumisa Tata na ngai,+ mpe bino bozali kosambwisa ngai.50 Kasi ngai nazali koluka nkembo na ngai moko te;+ ezali na Moto moko oyo alukaka mpe asambisaka.+51 Ya solo mpenza nazali koloba na bino ete: Soki moto azali kotosa liloba na ngai, akomona liwa ata mokolo moko te.”+52 Bayuda balobaki na ye ete: “Sikoyo toyebi ete yo ozali na demo.+ Abrahama akufá,+ basakoli mpe bakufá;+ kasi yo olobi ete: ‘Soki moto azali kotosa liloba na ngai, akoyoka ata nsolo+ ya liwa te.’53 Yo oleki+ nde tata na biso Abrahama, oyo akufá? Lisusu, basakoli bakufá.+ Ozali kokanisa yo nde nani?”54 Yesu ayanolaki ete: “Soki nazali komipesa nkembo ngai moko, nkembo na ngai ezali mpamba. Tata na ngai nde moto azali kopesa ngai nkembo,+ ye oyo bino bolobi ete azali Tata na bino;55 nzokande boyebi ye te.+ Kasi ngai nayebi ye.+ Mpe soki nalobaka ete nayebi ye te, nalingaki nazala moto ya lokuta lokola bino. Kasi nayebi ye mpe nazali kotosa liloba na ye.+56 Abrahama tata na bino asepelaki mingi na elikya ya komona mokolo na ngai,+ mpe amonaki yango mpe asepelaki.”+57 Na yango, Bayuda balobaki na ye ete: “Okokisi naino mbula ntuku mitano (50) te, bongo omoná Abrahama?”58 Yesu alobaki na bango ete: “Ya solosolo mpenza, nalobi na bino ete: Liboso Abrahama azala, ngai nazalaki.”+59 Bongo balɔkɔtaki mabanga mpo bábamba ye;+ kasi Yesu abombanaki mpe abimaki na tempelo.


c: text/html

text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Kolimbola Mibeko 33:1-29
33 Sikoyo talá lipamboli+ oyo Moize moto ya Nzambe+ ya solo apambolaki bana ya Yisraele liboso ya liwa na ye.2 Mpe abandaki koloba ete:“Yehova—autaki na Sinai,+Mpe abimelaki bango longwa na Seire.+Abimaki longwa na etúká ya ngombangomba ya Parane,+Mpe bamiriade mosantu bazalaki elongo na ye,+Babundi na bango bazalaki na lobɔkɔ na ye ya mobali.+3 Azalaki mpe kolinga bato na ye mingi;+Basantu nyonso na bango bazali na lobɔkɔ na yo.+Mpe bango—bafandaki na makolo na yo;+Babandaki kozwa ndambo ya maloba na yo.+4 (Moize akweiselaki biso mobeko,+Ezala eloko ya lisangá ya Yakobo.)+5 Mpe akómaki mokonzi na Yeshurune,+Ntango bankumu ya bato bayanganaki,+Motángo mobimba ya mabota ya Yisraele.+6 Rubene atikala na bomoi mpe akufa te,+Mpe bato na ye bákóma moke te.”+7 Mpe talá lipamboli ya Yuda,+ ntango ye alobaki lisusu ete:“Ee Yehova, yoká mongongo ya Yuda,+Mpe memá ye epai ya bato na ye.Mabɔkɔ na ye ebundeli eloko na ye;Mpe zalá mosungi na ye liboso ya banguna na ye.”+8 Mpe mpo na Levi alobaki ete:+“Tumime na yo mpe Urime+ na yo ezali ya moto oyo azali sembo epai na yo,+Oyo otyaki na komekama na Masa.+Obandaki kobunda na ye na mai ya Meriba,+9 Moto oyo alobaki na tata na ye mpe na mama na ye ete: ‘Namoni ye te.’Ayebaki ata bandeko na ye te,+Mpe ayebaki bana na ye te.Mpo babatelaki liloba na yo,+Mpe kondimana na yo, bakobaki kotosa yango.+10 Tiká bálakisa Yakobo bikateli na yo ya lisambisi+Mpe Yisraele mobeko na yo.+Bápesa mpaka ya malasi liboso ya zolo na yo+Mpe likabo mobimba na etumbelo na yo.+11 Ee Yehova, pambolá nguya na ye ya bomoi,+Mpe sepelá na mosala ya mabɔkɔ na ye.+Zokisá makasi loketo ya baoyo bazali kotɛmɛla ye,+Mpe baoyo bazali koyina ye makasi, mpo bátɛlɛma te.”+12 Mpo na Benyamina alobaki ete:+“Moto+ oyo Yehova alingá afanda na kimya pene na ye,+Wana azali kobatela ye mokolo mobimba,+Mpe asengeli kofanda na katikati ya mapeka na ye.”+13 Mpe mpo na Yozefe alobaki ete:+“Yehova apambola mokili na ye ntango nyonso+Na biloko kitoko ya likoló, na mamwɛ,+Mpe na mai mozindo oyo ezali kolala na nse,+14 mpe na biloko kitoko, biloko ya moi,+Mpe na biloko kitoko, mbuma ya basanza,+15 Mpe na biloko oyo eleki kitoko na bangomba ya ɛsti,+Mpe na biloko kitoko ya bangomba mike oyo ezali koumela seko,16 Mpe na biloko kitoko ya mabele mpe na nyonso oyo etondi na yango,+Mpe na kondimama ya Ye oyo azali kofanda na mwa nzete ya nzubɛ.+Yango ekitela motó ya Yozefe+Mpe nsɔngɛ ya motó ya moto oyo akabolamá na bandeko na ye.+17 Nkembo na ye ezali lokola mwana ya liboso ya ngɔmbɛ-mobali,+Mpe maseke na ye ezali maseke ya ngɔmbɛ-mobali ya zamba.+Na maseke yango, akotindika bato ya bikólo+Bango nyonso tii na nsuka ya mabele,Mpe bazali bato nkóto zomi zomi ya Efraime,+Mpe bazali bato nkóto nkóto ya Manase.”18 Mpe mpo na Zebulone alobaki ete:+“Sepelá, Ee Zebulone, ntango ozali kobima,+Mpe yo, Isakare, na bahema na yo.+19 Bakobenga bato ya bikólo bákende na ngomba.Kuna bakopesa bambeka ya boyengebene.+Mpo bakomɛla bomɛngo oyo etondani na mbu+Mpe biloko ya zɛlo oyo ebombaná.”20 Mpe mpo na Gade alobaki ete:+“Moto oyo azali koyeisa bandelo ya Gade monene apambwama.+Akofanda mpenza lokola nkɔsi,+Mpe akopasola mpenza lobɔkɔ, ɛɛ, nsɔngɛ ya motó.+21 Mpe akozwa eteni ya liboso,+Mpo kuna nde eteni ya mosali-mibeko ebatelami.+Mpe bankumu ya bato bakoyangana esika moko.Ye akokokisa boyengebene ya YehovaMpe bikateli ya lisambisi na Yisraele.”22 Mpe mpo na Dani alobaki ete:+“Dani azali mwana-nkɔsi ya mobali.+Akopumbwa longwa na Bashane.”+23 Mpe mpo na Nafatali alobaki ete:+“Nafatali atondi mpo andimamiMpe atondi na lipamboli ya Yehova.Zwá wɛsti ná sudi.”+24 Mpe mpo na Ashere alobaki ete:+“Ashere apambwami na kobotáká bana.+Akóma moto oyo andimami na bandeko na ye,+Mpe moto oyo azali kozindisa lokolo na ye na mafuta.+25 Ebende ná motako ezali bikangeli na yo ya baporte,+Mpe mikolo ya bomoi na yo ezali lokola moto oyo azali kotambola ntango azali kozwa mopɛpɛ.26 Moto moko te azali lokola Nzambe+ ya solo ya Yeshurune,+Oyo azali kotambwisa na likoló mpo na kosalisa yo+Mpe na likoló oyo etondi na mapata na bonene na ye.+27 Nzambe ya ntango ya kala azali esika ya komibomba,+Mpe mabɔkɔ oyo ezali koumela seko ezali na nse na yo.+Mpe akobengana monguna liboso na yo,+Mpe akoloba ete: ‘Silisá bango nyɛɛ!’+28 Mpe Yisraele ekofanda na kimya,+Liziba ya Yakobo ekofanda yango moko,+Na mokili moko ya mbuma mpe ya vinyo ya sika.+Ɛɛ, likoló na ye ekotangisa mamwɛ na nse.+29 Esengo na yo, Ee Yisraele!+Nani azali lokola yo,+Ekólo moko oyo ezali kozwa lobiko na Yehova,+Nguba ya lisalisi na yo,+Mpe Ye oyo azali mopanga na yo oyo eleki monene?+Bongo banguna na yo bakogumbamela yo na kobanga,+Mpe yo—okonyata bisika na bango oyo etombwaná.”+

robotstxt: allowed

filter: keep


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Nzembo 10:1-18
ל [Lamed]10 Ee Yehova, mpo na nini ozali kaka kotɛlɛma mosika?+Mpo na nini ozali kaka komibomba na ntango ya mpasi?+2 Na lolendo na ye, moto mabe azali kolanda moto ya mpasi na mbamba;+Makanisi oyo bakanisaki ekangi bango.+3 Mpo moto mabe amikumisi mpo na mposa makasi ya lokoso ya molimo na ye,+Mpe moto oyo azali kozwa litomba oyo ebongi te+ amipamboli;נ [Nun]Azangi limemya epai ya Yehova.+4 Moto mabe na lolendo na ye alukalukaka te;+Makanisi na ye nyonso ezali kaka: “Nzambe azali te.”+5 Banzela na ye ezali kolonga ntango nyonso.+Bikateli na yo ya lisambisi ezali likoló mpenza, akoki komona yango te;+Azali kotyola banguna na ye.+6 Alobi na motema na ye ete: “Nakotengatenga te;+Mpo nakozala na likama te libota na libota.”+פ [Peʼ]7 Monɔkɔ na ye etondi na bandai, makambo ya bokosi ná monyoko.+Mobulu mpe makambo oyo eyokisaka mpasi ezali na nse ya lolemo na ye.+8 Azali kobatama pembeni ya bamboka;Longwa na bisika ya kobombana akoboma moto oyo asali likambo te.+ע [ʽAyin]Miso na ye ezali kotala mpo na kokanga moto ya mawa.+9 Azali kaka kobatama mpo na kozela na esika ya kobombana lokola nkɔsi na esika na ye ya kobombana.+Azali kaka kobatama+ mpo na kozela mpo amema moto ya mpasi na makasi.Azali komema moto ya mpasi na makasi ntango azali kokanga monyama na ye.+10 Atutami, agumbami,Mpe ebele ya bato oyo balɛmbi bakwei na manzaka na ye ya makasi.+11 Alobi na motema na ye:+ “Nzambe abosani.+Abombi elongi na ye.+Ya solo, akomona yango ata moke te.”+ק [Kof]12 Tɛlɛmá,+ Ee Yehova. Ee Nzambe, tombolá lobɔkɔ na yo.+Kobosana bato ya mpasi te.+13 Mpo na nini moto mabe azangi limemya epai ya Nzambe?+Alobi na motema na ye: “Okosɛnga bázongisa monɔkɔ te.”+ר [Resh]14 Mpo yo moko omoni mawa mpe kotungisama.Ozali kotala, mpo na kozwa bango na lobɔkɔ na yo.+Epai na yo moto ya mawa,+ mwana mobali oyo tata akufá, azali komitika.Yo moko okómi mosungi na ye.+ש [Shin]15 Buká lobɔkɔ ya moto ya makambo mabe mpe ya moto mabe.+Luká makambo na ye ya mabe tii okomona yango lisusu te.+16 Yehova azali Mokonzi mpo na ntango oyo etyami ndelo te, ɛɛ mpo na seko.+Bikólo esili na mabele na ye.+ת [Taw]17 Ee Yehova, okoyoka mpenza mposa ya bato ya komikitisa.+Okobongisa motema na bango.+Litoi na yo ekotya likebi,+18 Mpo na kosambisa mwana mobali oyo tata akufá mpe moto oyo atutami,+Mpo moto—mowei mpamba—oyo azali moto ya mabele, alɛngisa lisusu te.+


text:
Mokapo 7
Bobiangemi bopesami mpo ya kokota o bopemi bwa Nkolo—Sambelani na mokano mwa solo—Molimo mwa Klisto akokisi moto mpo ya koyeba bolamu uta o bobe—Satana andimisi bato mpo ya kowangana Klisto mpe kosala bobe—Baprofeta bamonisi boyei bwa Klisto—Na bondimi, makamwisi masalemi mpe banzelu basali—Bato basengeli kolikia bomoi bwa seko mpe kokangama na lolango. Penepene na 401–421 ya mobu mwa Mokonzi.
1 Mpe sikawa ngai, Moloni, nakomi mwa maloba ma Tata wa ngai Molomoni, maye alobelaki etali bondimi, elikia, mpe lolango; mpo nsima ya lolenge loye alobaki epai ya bato, lokola alakisaki bango o sinagogi eye batongaka mpo ya esika ya bokumbami.
2 Mpe sikawa ngai, Molomoni, nalobaki epai ya bino, bandeko balingami ba ngai; mpe ezali na boboto bwa Nzambe Tata, mpe Nkolo wa biso Yesu Klisto, mpe bolingi bosantu bwa ye, na ntina ya likabo lya bobiangi bwa ngai, ete nazwi ndingisa mpo ya koloba epai ya bino o ntango eye.
3 Yango wana, nalingi koloba epai ya bino baye bozali ba eklezia, baye bozali balandi ba solo mpe ba kimia ba Klisto, baye bozwi elikia ekoki na yango bokoki kokota o bopemi bwa Nkolo, uta ntango eye kina bokopema elongo na ye o lola.
4 Mpe sikawa bandeko ba ngai, nasambisi makambo ma bino maye na ntina ya botamboli bwa kimia bwa bino elongo na bana ba bato.
5 Mpo namikundoli liloba lya Nzambe lye lilobi na misala mya bango bokoyeba bango; mpo soko misala mya bango mizali milamu, nde bazali balamu lokola.
6 Mpo tala, Nzambe alobaki ete moto kozalaka mobe akoki te kosala ena eye ezali elamu; mpo soko abonzi likabo, to asambeli epai ya Nzambe, longola se soko asali yango na mokano mwa solo epesi ye litomba te.
7 Mpo tala, etangemi te lifuta epai ya ye mpo ya bosembo.
8 Mpo tala, soko moto moko kozalaka mobe apesi likabo moko, apesi yango na mitema mibale; yango wana etangemi epai ya ye lokola soko akangaki likabo; yango wana etangemi bobe liboso lya Nzambe.
9 Mpe motindo moko lisusu etangemi bobe epai ya moto moko, soko akosambela te na mokano mwa solo bwa motema; iyo, epesi ye litomba te, mpo Nzambe ayambi ba lolenge loye te.
10 Yango wana, moto moko kozalaka mobe akoki te kosala ena eye ezali elamu; mpe akopesa te likabo lyoko lilamu.
11 Mpo tala, liziba lyoko lya bololo likoki te kobimisa mai malamu; mpe ekoki te liziba lilamu kobimisa mai ma bololo; yango wana, moto kozalaka mosali wa zabulu akoki te kolanda Klisto; mpe soko alandi Klisto akoki te kozala mosali wa zabulu.
12 Yango wana, biloko binso biye bizali bilamu biyei te na Nzambe; mpe ena eye ezali ebe eyei na zabulu; mpo zabulu azali moyini epai ya Nzambe, mpe abundi na ye ntango inso, mpe abiangi mpe asengisi o lisumu, mpe mpo ya kosala ena eye ezali ebe ntango inso.
13 Kasi tala, ena eye ezali ya Nzambe ebiangi mpe esengisi mpo ya kosala bolamu ntango inso; yango wana, eloko enso eye ebiangi mpe esengisi mpo ya kosala bolamu, mpe mpo ya kolinga Nzambe, mpe mpo ya kosalela ye, efulami na Nzambe.
14 Yango wana, salani keba, bandeko balingami ba ngai, ete bosambisa te eye ezali ebe ezali ya Nzambe, to ete eye ezali elamu ezali ya zabulu.
15 Mpo tala, bandeko ba ngai, epesami epai ya bino mpo ya kosambisa ete ete bokoka koyeba bolamu uta o bobe; mpe nzela ya kosambisa ezali polele, ete bokoka kozala na boyebi boko bobongo nie, lokola mwinda mwa moi mozali uta o molili mwa butu.
16 Mpo tala, Molimo mwa Klisto apesami na moto onso, ete akoka koyeba bolamu uta o bobe; yango wana, nalakisa epai ya bino nzela ya kosambisa; mpo eloko enso eye ebiangi mpo ya kosala bolamu, mpe endimisi mpo ya kondima na Klisto, etindami na nguya mpe likabo lya Klisto; yango wana bokoki koyeba na boyebi boko bobongo nie ezali ya Nzambe.
17 Kasi eloko eye endimisi bato mpo ya kosala bobe, mpe kondima na Klisto te, mpe kowangana ye, mpe kosalela te Nzambe, nde bokoki koyeba na boyebi boko bobongo nie ezali ya zabulu; mpo nsima ya lolenge loye esali zabulu, mpo andimisi moto te mpo ya kosala bolamu, te, moko te; mpe banzelu ba ye te; mpe bango baye bamiyangelisami epai ya ye.
18 Mpe sikawa, bandeko ba ngai, komonoko ete boyebi mwinda na mwango bokoki kosambisa, moye mwinda mozali mwinda mwa Klisto, tala ete bosambisa mabe te; mpo na bosambisi bona kaka boye bosambisi bokosambisama lokola.
19 Yango wana, nabondeli bino, bandeko ba ngai, ete boluka na etingia o mwinda mwa Klisto ete bokoka koyeba bolamu uta o bobe; mpe soko bokotia nkanga likolo lya eloko elamu enso, mpe bokokitisa yango te, bokozala na ntembe te mwana moko wa Klisto.
20 Mpe sikawa, bandeko ba ngai, boniboni ekoki kosalema ete bokoki kotia nkanga likolo lya eloko elamu enso?
21 Mpe sikawa nayei o bondimi bona, bwango nalobaki nalingi kolobela; mpe nakolobela bino nzela na wapi bokoki kotia nkanga likolo lya eloko elamu enso.
22 Mpo tala, Nzambe koyebaka makambo manso, kozalaka uta libela na libela, tala, atindaki banzelu ba ye mpo ya kosala epai ya bana ba bato, mpo ya komonisa etali boyei bwa Klisto; mpe na Klisto ekoya eloko elamu enso.
23 Mpe Nzambe lisusu asakolaki epai ya baprofeta, na monoko mwa yemei, ete Klisto akoya.
24 Mpe tala, ezalaki nzela ndenge mingi iye amonisaki makambo epai ya bana ba bato, maye mazalaki malamu; mpe makambo manso maye mazali malamu mayei na Klisto; soko te bato bakwei, mpe ekoki koya eloko elamu te epai ya bango.
25 Yango wana, na lisalisi lya banzelu, mpe na liloba linso libimaki na monoko mwa Nzambe, bato babandaki kosalela bondimi na Klisto; mpe boye na bondimi, batiaki nkanga likolo lya eloko elamu enso; mpe boye ezalaki kina o boyei bwa Klisto.
26 Mpe nsima ya ye koya bato lokola babikisamaki na bondimi o nkombo ya ye; mpe na bondimi, bakomi bana babali ba Nzambe. Mpe lokola solo Yesu Klisto azali na bomoi alobaki maloba maye epai ya batata ba biso, kolobaka: Eloko kani bokosenge Tata o nkombo ya ngai, eye ezali elamu, na bondimi ete bokozwa, tala, ekosalema epai ya bino.
27 Yango wana, bandeko balingami ba ngai, makamwisi masili zambi Klisto amati o kati ya lola, mpe afandi o loboko la mobali la Nzambe, mpo ya kosenge na Tata makoki ma ye ma ngolu eye azwi likolo lya bana ba bato?
28 Mpo ayanoli ntina ya mobeko, mpe asengi bango banso baye bazali na bondimi na ye; mpe bango baye bazali na bondimi na ye bakokangema epai ya eloko elamu enso; yango wana asambeleli likambo lya bana ya bato; mpe afandi seko o lola.
29 Mpe zambi asalaki eye, bandeko balingami ba ngai, makamwisi masili? Tala nalobi epai ya bino, Te; mpe banzelu basilisi te kosala epai ya bana ba bato.
30 Mpo tala, bayangelami epai ya ye, mpo ya kosala engebene na maloba ma etinda ya ye, komilakisaka epai ya bango ba bondimi bokasi, mpe mayele ma sikisiki o lolenge na lolenge la bonzambe.
31 Mpe lotomo la mosala mwa bango lozali kobianga bato epai ya boyamboli, mpe mpo ya kokokisa mpe kosala mosala mwa boyokani bwa Tata, boye asali epai ya bana ba bato, mpo ya kolengele nzela o ntei ya bana ba bato, na kosakolaka liloba lya Klisto epai ya sani iponomo ya Nkolo, ete bakoka kotatola ye.
32 Mpe na kosalaka boye, Nkolo Nzambe alengeli nzela ete etikali ya bato bakoka kozala na bondimi na Klisto, ete Molimo Mosantu mozala na esika o mitema mya bango, engebene na nguya ya ye; mpe nsima ya lolenge loye ememi Tata kosala mayokani maye asali epai ya bana ba bato.
33 Mpe Klisto alobi: Soko bozali na bondimi na ngai bokozala na nguya ya kosala eloko kani elongobani na ngai.
34 Mpe alobi: Yambolani bino banso nsuka ya mabele, mpe yakani epai ya ngai, mpe batisamani o nkombo ya ngai, mpe zalani na bondimi na ngai, ete bobikisama.
35 Mpe sikawa, bandeko balingami ba ngai, soko eye ezali ete makambo maye mazali ma solo maye nalobi epai ya binso, mpe Nzambe akolakisa epai ya bino, na nguya mpe na nkembo enene o mokolo mwa nsuka, ete mazali ma solo, mpe soko mazali ma solo mokolo mwa makamwisi mosili?
36 To banzelu basilisi kobima epai ya bana ba bato? To elongoli ye nguya ya Molimo Mosantu uta na bango, to akosala yango, lokola ntango ekowumela, to mabele makoteleme, to ekozala moto moko likolo lya etando ya mango mpo ya kobikisama?
37 Tala nalobi epai ya bino, Te; mpo ezali na bondimi makamwisi masalemi, mpe ezali na bondimi ete banzelu babimi mpe basali epai ya bato; yango wana, soko makambo maye masili lisuma ezali epai ya bana ba bato, mpo ezali na ntina ya bozangi bondimi, mpe enso ezali mpamba.
38 Mpo moto te akoki kobikisama, engebene na maloba ma Klisto, longola se soko azali na bondimi o nkombo ya ye; yango wana soko makambo maye masili, nde bondimi bosili lokola; mpe nsomo ezali bozali bwa moto, mpo bazali lokola soko bosikoli bosalemi te.
39 Kasi tala, bandeko balingami ba ngai, nasambisi makambo malamu mingi na bino, mpo nasambisi ete bozali na bondimi na Klisto na ntina ya bosokemi bwa bino; mpo soko bozali na bondimi na ye te nde bokoki te kotangema o ntei ya bato ba eklezia ya ye.
40 Mpe lisusu, bandeko balingami ba ngai, nalingi koloba epai ya bino etali elikia. Boniboni bokoki kokoma epai ya bondimi, longola se soko bozali na elikia?
41 Mpe mpo ya nini ete bokozala na elikia? Tala nalobi epai ya bino ete bokozala na elikia na nzela ya botumbolami bwa Klisto mpe na nguya ya bosekwi bwa ye, mpo ya kosekwisama epai ya bomoi bwa seko, mpe eye na ntina ya bondimi bwa bino na ye engebene na elako.
42 Yango wana, soko moto moko azali na bondimi esengeli mpenza azala na elikia; mpo na bozangi bondimi, ekoki te kozala elikia.
43 Mpe lisusu, tala nalobi epai ya bino ete akoki te kozala na bondimi mpe elikia, longola se soko azali mosokemi mpe na motema mikita.
44 Soko te, bondimi mpe elikia ya ye ezali mpamba, mpo moko te ayambami liboso lya Nzambe, longola se soko azali mosokemi mpe na motema mokita; mpe soko moto moko azali mosokemi mpe na motema mokita, mpe andimi na nguya ya Molimo Mosantu ete Yesu azali Klisto, asengeli mpenza kozala na lolango; mpo soko azali na lolango te azali eloko te; yango wana asengeli mpenza kozala na lolango.
45 Mpe lolango azali motema molai, mpe azali boboto, aluli te, mpe avimbani te o lolendo, aluki ya yemei te, atumolami mpambampamba te, akanisi bobe te, mpe asepeli o bobe te kasi asepeli o bosolo, akangi motema na makambo manso, andimi makambo manso, alikii makambo manso, atii molende o makambo manso.
46 Yango wana, bandeko balingami ba ngai, soko bozangi lolango, bozali eloko te, mpo lolango lolembi mokolo moko te. Yango wana, kangamani epai ya lolango, loye lozali lonene mingi koleka inso, mpo biloko binso bikolembe—
47 Kasi lolango lozali bolingo bwa peto bwa Klisto, mpe botii molende libela; mpe oyo amononi kozalaka na lango o mokolo mwa nsuka, ekozala bolamu na ye.
48 Yango wana, bandeko balingami ba ngai, sambelani epai ya Tata na makasi manso ma motema mwa bino, ete bokoka kotonda na bolingo boye, boye apesi epai ya baye banso bazali balandi ba solo ba Mwana Mobali wa ye, Yesu Klisto; ete bokoka kokoma bana babali ba Nzambe, ete ekobima ye tozala bo ye, mpo tokomono ye lokola azali; ete tokoka kozala na elikia eye; ete topetolama, kutu lokola azali peto. Amene.


text:
Mpɔ́sɔ
Mpɔ́sɔ ezalí lisangá lya mikɔlɔ. Ndé ezalí lomeko la ntángo. O manáka ma mindɛlɛ ezalí lisangá lya mikɔlɔ nsambo, ebandí o mokɔlɔ mwa mosálá mɔ̌kɔ́ kínó mokɔlɔ mwa eyenga mpé ekoki kobanda o mokɔlɔ mwa eyenga kínó mokɔlɔ mwa mpɔ́sɔ. O nkwankóló isúsu ekokí kozala lisangá lya mikɔlɔ mísáto kínó mwambe.
Mikɔ́lɔ o mpɔ́sɔ :
- mokɔlɔ mwa mosálá mɔ̌kɔ́, tǒ mosálá mɔ̌kɔ́
- mokɔlɔ mwa misálá míbalé, tǒ misálá míbalé
- mokɔlɔ mwa misálá mísáto, tǒ misálá mísáto
- mokɔlɔ mwa misálá mínei, tǒ misálá mínei
- mokɔlɔ mwa misálá mítáno, tǒ misálá mítáno
- mokɔlɔ mwa mpɔ́sɔ
- mokɔlɔ mwa eyenga, tǒ eyenga mpé lomíngo
Mpɔ́sɔ ya Bakɔ́ngɔ[kokoma | kobɔngisa mosólo]
O nkwankóló ya Bakɔ́ngɔ mpɔ́sɔ ezalí lisangá lya mikɔlɔ mínei.
- Nsona
- Nkandu tǒ mukila
- Konzo tǒ konso
- Nkenge


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yoane 1:1-51
1 Na ebandeli+ Liloba+ azalaki, mpe Liloba azalaki elongo na Nzambe,+ mpe Liloba azalaki nzambe.+2 Ye azalaki elongo na Nzambe+ na ebandeli.+3 Biloko nyonso esalemaki na nzela na ye,+ mpe eloko moko te esalemaki soki na nzela na ye te.Oyo esalemaki4 na nzela na ye ezalaki bomoi,+ mpe bomoi ezalaki pole+ ya bato.5 Mpe pole ezali kongɛnga na molili,+ kasi molili elongi yango te.6 Moto moko abimaki oyo atindamaki lokola momonisi ya Nzambe:+ nkombo na ye Yoane.+7 Moto yango ayaki mpo na litatoli,+ ete apesa litatoli mpo na pole yango,+ mpo bato ya ndenge nyonso bándima na nzela na ye.+8 Ye azalaki pole yango te,+ kasi asengelaki nde kopesa litatoli+ mpo na pole yango.9 Pole ya solosolo+ oyo epesaka pole+ na bato ya ndenge nyonso+ ekómaki pene ya koya na mokili.10 Azalaki na mokili,+ mpe mokili esalemaki na nzela na ye,+ kasi mokili eyebaki ye te.11 Ayaki na mboka na ye mpenza, kasi bato na ye moko bayambaki ye te.+12 Nzokande, baoyo nyonso bayambaki ye,+ apesaki bango lotomo ya kokóma bana ya Nzambe,+ mpo bazalaki kondimela nkombo na ye;+13 mpe babotamaki, na makila te to na mokano ya bato ya mosuni te to na mokano ya mobali moko boye mpe te, kasi na Nzambe.+14 Bongo Liloba akómaki moto*+ mpe afandaki na kati na biso, mpe tomonaki nkembo na ye, nkembo lokola oyo ya mwana uta na tata, mwana se moko oyo abotamaki+; mpe atondaki na boboto monene mpe na solo.+15 (Yoane apesaki litatoli mpo na ye, ɛɛ, agangaki mpenza—ye moto alobaki yango—ete: “Moto oyo azali koya nsima na ngai aleká liboso na ngai, mpo azalaki liboso na ngai.”)+16 Mpo biso nyonso tozwi na ebele ya biloko oyo atondi na yango,+ ɛɛ boboto monene likoló ya boboto monene.+17 Mpo Mibeko epesamaki na nzela ya Moize,+ kasi boboto monene+ ná solo+ eyaki na nzela ya Yesu Kristo.18 Moto ata moko te amoná Nzambe;+ nzambe kaka moko oyo abotamá+ oyo azali na ntolo+ ya Tata nde moto alimboli ye.+19 Nde talá litatoli oyo Yoane apesaki ntango Bayuda batindelaki ye banganga-nzambe mpe Balevi uta na Yerusaleme mpo na kotuna ye ete: “Yo ozali nani?”+20 Mpe asakolaki polele mpe awanganaki te, nde asakolaki polele ete: “Ngai nazali Kristo te.”+21 Mpe batunaki ye ete: “Kasi yo nani? Ozali Eliya?”+ Mpe alobaki ete: “Nazali ye te.” “Ozali Mosakoli?”+ Mpe ayanolaki ete: “Te!”22 Bongo balobaki na ye ete: “Yo ozali nani? mpo tópesa eyano na baoyo batindi biso. Olobi nini mpo na yo moko?”+23 Alobaki ete: “Ngai nazali mongongo ya moto moko oyo azali koganga na esobe: ‘Bósembola nzela ya Yehova,’ ndenge mosakoli Yisaya alobaki.”+24 Nzokande baoyo batindamaki bautaki na Bafarisai.25 Bongo batunaki ye mpe balobaki na ye ete: “Bongo mpo na nini ozali kobatisa,+ soki ozali Kristo to Eliya to Mosakoli te?”26 Yoane ayanolaki bango ete: “Ngai nazali kobatisa na mai. Na kati+ na bino ezali na moto moko oyo bino boyebi ye te,+27 oyo azali koya nsima na ngai, kasi oyo nabongi te kofungola nsinga ya sandale na ye.”+28 Makambo wana esalemaki na Betania na ngámbo mosusu ya Yordani, epai Yoane azalaki kobatisa.+29 Mokolo oyo elandaki, amonaki Yesu azali koya epai na ye, mpe alobaki ete: “Talá, Mwana-Mpate+ ya Nzambe oyo azali kolongola lisumu+ ya mokili!+30 Ye nde moto nalobaki mpo na ye ete: Nsima na ngai moto moko azali koya oyo aleká liboso na ngai, mpo azalaki liboso na ngai.+31 Ata ngai mpe nayebaki ye te, kasi nayaki kobatisa na mai mpo ye amonisama epai ya Yisraele.”+32 Yoane mpe apesaki litatoli ete: “Namonaki elimo ezali kokita lokola ebenga uta na likoló, mpe efandaki likoló na ye.+33 Ata ngai mpe nayebaki ye te, kasi Oyo mpenza atindaki ngai+ nabatisa na mai alobaki na ngai ete: ‘Moto oyo okomona elimo ekiti likoló na ye mpe efandi, ye nde moto oyo abatisaka na elimo santu.’+34 Mpe namoni yango, mpe napesi litatoli ete oyo azali Mwana ya Nzambe.”+35 Lisusu na mokolo oyo elandaki, Yoane atɛlɛmaki elongo na bayekoli na ye mibale,36 mpe wana azalaki kotala Yesu ntango azali kotambola, alobaki ete: “Talá, Mwana-Mpate+ ya Nzambe!”37 Mpe bayekoli wana mibale bayokaki ndenge alobaki, mpe balandaki Yesu.38 Bongo Yesu abalukaki mpe, ntango amonaki bango bazali kolanda, alobaki na bango ete: “Bozali koluka nini?” Balobaki na ye ete: “Rabi, (oyo soki babongoli, elakisi, Moteyi,) ofandaka wapi?”39 Alobaki na bango ete: “Bóya, mpe bokomona.”+ Bongo bakendaki mpe bamonaki epai azalaki kofanda, mpe bafandaki elongo na ye mokolo wana; ezalaki soki ngonga ya zomi.40 Andre+ ndeko ya Simo Petro azalaki moko na bango mibale oyo bayokaki makambo Yoane alobaki mpe balandaki Yesu.41 Liboso ye akutanaki na ndeko na ye mpenza, Simo, mpe alobaki na ye ete: “Tomoni Masiya”+ (oyo soki babongoli, elakisi, Kristo).+42 Akendaki na ye epai ya Yesu. Ntango Yesu atalaki+ ye, alobaki ete: “Yo Simo+ mwana ya Yoane;+ okobengama Kefa” (oyo ebongolami Petro).+43 Na mokolo oyo elandaki, alingaki kokende na Galile. Bongo akutanaki na Filipe+ mpe alobaki na ye ete: “Landá ngai.”*+44 Nzokande Filipe azalaki moto ya Betesaida,+ moto ya engumba ya Andre ná Petro.45 Filipe akutanaki na Natanaele+ mpe alobaki na ye ete: “Tomoni moto oyo Moize, na kati ya Mibeko,+ mpe Basakoli+ bakomaki mpo na ye, Yesu, mwana ya Yozefe,+ moto ya Nazarete.”46 Kasi Natanaele alobaki na ye ete: “Eloko moko ya malonga ekoki nde kobima na Nazarete?”+ Filipe alobaki na ye ete: “Yaká komona.”47 Yesu amonaki Natanaele azali koya epai na ye mpe alobaki mpo na ye ete: “Talá, Moyisraele ya solosolo, oyo azali na bokosi te.”+48 Natanaele alobaki na ye ete: “Ndenge nini oyebi ngai?” Yesu azongiselaki ye ete: “Liboso Filipe abenga yo, ntango ozalaki na nse ya nzete ya figi, namonaki yo.”49 Natanaele ayanolaki ete: “Rabi, ozali Mwana ya Nzambe,+ ozali Mokonzi+ ya Yisraele.”50 Yesu azongiselaki ye ete: “Ondimi mpo nayebisi yo ete namonaki yo na nse ya nzete ya figi? Okomona makambo ya minene koleka oyo.”51 Alobaki na ye lisusu ete: “Ya solosolo mpenza, nalobi na bino: Bokomona likoló efungwami mpe baanzelu+ ya Nzambe bazali komata mpe kokita epai ya Mwana ya moto.”+


text:
Kingunda
Na mboka Swissi, ezali bureau ebengami na kombo ya Office fédéral des migrations (ODM) etalaka makambo ya kingunda. Bureau yango ezali na bisika na ye epayi motu alingi kosenga ngunda akoki kokende komikomisa kombo. Bisika yango ezali na : Bâle, na Chiasso, na Kreuzlingen mpe na Vallorbe.
Banda mokolo osengi ngunda têé mokolo bakonzi bakoyebisa yo soki bandimi to baboyi ngunda na yo, ezali canton moto akotala makambo ya ndako epayi okozala, mwa mbongo mpo ebikisaka yo, na makambo mosusu etali kofanda na yo na mboka Swissi.
Na kati ya lingomba ebengami na kombo ya Organisation suisse d’aide aux réfugiées (OSAR)
, ezali na bamwa lingomba ya mike-mike (Caritas, EPER, OSEO, CSR, VSJF) bapesaka mpe lisalisi na batu bandimela ngunda na bango na ba oyo bawuti kosenga ngunda.
Na mboka Swissi, kosenga ngunda na makambo etali ngunda ezali pasi mingi. Koyeba ndenge mibeko ya ngunda ekomami to ndenge bakonzi balobi na kati ya mikanda bakomaka, na ndenge okokoma mpo bandima kingunda na yo, mpo babengana yo te ezali pasi mingi.
Na mboka Swissi, moto asengi ngunda, moto oyo bandimeli ngunda, moto oyo bakonzi bandimi afanda mwa ba mbula, moto bakonzi baboyi libela-libela ngunda na ye, asengeli azali elombe ya moto. Mbala mosusu eloko ya moke ekobikisa to ekokweyisa ye. Esengeli azala na ekenge.


text:
Bertin Valencia
November 17, 2009 8:53 AM
Dieu est amour
Life is too short,aufaite nazali ko luka ba amis et connaissances na ngai:bana nionso oyo ya ngwaka,bana ya bokoro,nzolameso na ecole primaire lufungula,jean jack (Jiko)na kalina,king de 750 oyo ya sonas(boma),yapania mbokolo(mbojo a luanda),george kinamvuidi de ex.makela do zombo,voyant issa moukila (jean methode) na Tino kanza (zurick),pembele ndombele(niazinzo le marechal ya ba W.C.)l'ancien de kibokolo du zombo ,lanza fuala ndomaneno(demba angola),noko belena (pea) na ndotoni(theo)de wige(angola),tout les anciens du groupeoyo ya ngwaka,armande lianza,famille mbayo oyo ya lingwala,jean jackie massamba,nicolel'anciennedel'immeubleroyal(ngombe),j.p.na bige de la famille mumbengayi, tout les anciens del'ecole armee du salut(kasai barumbu) ,lelo(swanga bon marche),sophie otshudi la fille du feu general,ainsi tout ce qui m'ont connue ou bien oyo bayebi batu na zali koluka ba meka ko aider ngai pona kozala na contact na bango.Mes excuses pona ba oyo na tangi bakombo te,bomeka toujour kocontacter na gai.Sans toutefois oublier mes freres et soeurs du ministere de la voie (victor paul werweill),Eyale bolumba bokungu bianco de ngelatandu le grand Water Close champion(w.c.).Je vous aime tous,que le grand Dieu de grace vous benisse. bless!!!!!!! Berthin valencia


text:
Yesu azali nzela, solo mpe bomoi
Na buku oyo, tángá makambo nyonso oyo esalemaki na bomoi ya Yesu ndenge ekomami na Biblia.
MALOBA YA EBANDELI
Nzela, solo mpe bomoi
Mateya ya Yesu mpe misala na ye oyo ezali na kati ya Baevanzile ekoki kobongola bomoi na yo.
MOKAPO 1
Nsango mibale oyo euti na Nzambe
Anzelu Gabriele ayebisi bansango oyo ezalaki mpasi mpo na kondima yango.
MOKAPO 2
Yesu akumisami liboso ya kobotama na ye
Ndenge nini Elizabeti ná mwana na ye oyo azalaki naino na libumu bakumisaki Yesu?
MOKAPO 3
Moto oyo akobongisa nzela abotami
Ntango kaka Zekaria akómaki koloba lisusu, apesaki esakweli moko ya ntina mingi.
MOKAPO 4
Maria akómi na zemi kasi abali naino te
Yozefe andimelaki Maria ntango ayebisaki ye ete azali na zemi oyo euti na moto mosusu te kasi nde na elimo santu?
MOKAPO 5
Yesu abotami wapi mpe ntango nini?
Ndenge nini toyebi ete Yesu abotamaki te mokolo ya 25 na sanza ya zomi na mibale?
MOKAPO 6
Mwana oyo alakamaki
Ntango Yozefe ná Maria bamemaki Yesu na tempelo wana azalaki naino mwana moke, bayisraele mibale ya mibange basakolaki makambo oyo ekokómela Yesu.
MOKAPO 7
Banganga-minzoto bayei kotala Yesu
Mpo na nini monzoto oyo bamonaki na ɛsti ememi bango mbala moko te epai ya Yesu, kasi naino epai ya mokonzi mabe Erode?
MOKAPO 8
Babiki na mabɔkɔ ya mokonzi moko mabe
Bisakweli misato ya Biblia oyo etali Masiya ekokisami na ebandeli ya bomoi ya Yesu.
MOKAPO 9
Yesu akoli na Nazarete
Yesu azalaki na bandeko ya mibali mpe ya basi boni?
MOKAPO 10
Libota ya Yesu basali mobembo na Yerusaleme
Yozefe ná Maria batambolaki motó mpo bazalaki komona Yesu te, nzokande Yesu akamwaki ndenge bayebaki te mbala moko esika oyo azalaki.
MOKAPO 11
Yoane Mobatisi abongisi nzela
Ntango Bafarisai mpe Basadukai mosusu bayeii epai na ye, Yoane apameli bango. Mpo na nini?
ETENI 2
Yesu abandi mosala
MOKAPO 12
Yesu azwi batisimo
Mpo na nini Yesu azwi batisimo soki asalaki lisumu te?
MOKAPO 13
Tozwá liteya na ndenge oyo Yesu alongaki komekama
Komekama oyo Yesu akutanaki na yango endimisi makambo mibale ya solo na ntina na Zabolo.
MOKAPO 14
Yesu abandi kokómisa bato bayekoli
Nini endimisi bayekoli motoba ya liboso ya Yesu ete bamoni Masiya?
MOKAPO 15
Yesu asali likamwisi na ye ya liboso
Yesu amonisi mama na ye ete Tata na ye ya likoló nde akómi sikoyo kopesa ye mitindo kasi ye te.
MOKAPO 16
Yesu amonisi molende mpo na losambo ya solo
Mobeko ya Nzambe epesaki bato nzela ya kosomba banyama na Yerusaleme mpo na bambeka, kasi mpo na nini Yesu asilikeli bato ya mombongo oyo bazali na tempelo?
MOKAPO 17
Yesu ateyi Nikodeme na butu
‘Kobotama lisusu’ elimboli nini?
MOKAPO 18
Mosala ya Yesu emati, oyo ya Yoane ekiti
Bayekoli ya Yoane bazali koyoka zuwa, atako Yoane azali na zuwa te.
MOKAPO 19
Yesu ateyi mwasi Mosamaria
Yesu ayebisi ye likambo moko oyo emonani ete ayebisá yango naino polele te moto mosusu liboso.
MOKAPO 20
Likamwisi ya mibale na Kana
Na ntaka ya kilomɛtrɛ 26, Yesu abikisi mwana moko.
MOKAPO 21
Na sinagoga ya Nazarete
Likambo nini Yesu alobaki oyo etindi bato ya engumba na ye báluka koboma ye?
MOKAPO 22
Bayekoli minei bakómi baluki-bato
Ayebisi bango bátika mosala ya koluka mbisi mpo bákóma baluki-bato.
MOKAPO 23
Yesu asali makamwisi minene na Kapernaume
Ntango Yesu abimisi bademo, apekisi bango báloba ete azali Mwana ya Nzambe. Mpo na nini?
MOKAPO 24
Yesu asakoli na Galile mobimba
Bato bayaki epai ya Yesu mpo abikisa bango, kasi Yesu amonisi ete mosala na ye ya kosakola ezali na ntina mingi koleka.
MOKAPO 25
Mawa etindi ye abikisa moto ya maba
Yesu amonisi na maloba ya pɛtɛɛ mpe ya nguya ete atyelaka bato oyo bazali kobɛla likebi.
MOKAPO 26
“Masumu na yo elimbisami”
Yesu amonisi boyokani nini oyo ezali kati na masumu mpe maladi?
MOKAPO 27
Abengi Matai
Mpo na nini Yesu azali kolya elongo na basumuki?
MOKAPO 28
Mpo na nini bayekoli ya Yesu bakilaka bilei te?
Yesu apesi ndakisa ya milangi ya vinyo oyo esalemi na mposo ya nyama mpo na koyanola.
MOKAPO 29
Moto akoki kosala makambo ya malamu na Sabata?
Mpo na nini Bayuda batye Yesu mpanzi likoló mpo abikisi moto moko oyo aumeli na maladi mbula 38?
MOKAPO 30
Boyokani ya Yesu ná Tata na ye
Bayuda bakanisi ete Yesu alobi ete akokani na Nzambe, kasi Yesu amonisi polele ete Nzambe aleki ye.
MOKAPO 31
Babuki mbuma ya blé na Sabata
Mpo na nini Yesu amibengi “Nkolo ya Sabata”?
MOKAPO 32
Makambo nini epekisami te na Sabata?
Basadukai ná Bafarisai oyo bayokanaka te, basangani mpo na likambo moko.
MOKAPO 33
Akokisi esakweli ya Yisaya
Mpo na nini Yesu apekisi bato oyo abikisi koloba soki azali nani to likambo oyo asali?
MOKAPO 34
Yesu aponi bantoma zomi na mibale
Ntoma ná moyekoli bakeseni na nini?
MOKAPO 35
Lisolo likoló ya Ngomba
Talá makambo ya ntina mingi oyo Yesu alobaki na lisolo na ye.
MOKAPO 36
Mokonzi moko ya basoda amonisi kondima monene
Mokonzi yango ya basoda asali nini oyo ekamwisi Yesu?
MOKAPO 37
Yesu asekwisi mwana ya mwasi oyo mobali akufá
Baoyo bamonaki likamwisi yango bakangaki mpenza ntina na yango.
MOKAPO 38
Yoane alingi koyeba makanisi ya Yesu
Mpo na nini Yoane Mobatisi atuni soki Yesu azali Masiya? Yoane azali na ntembe?
MOKAPO 39
Mawa na libota oyo eboyi kobongola motema
Yesu alobi ete na Mokolo ya Kosambisama, mokili ya Sodoma ekozala kutu mwa malamu koleka Kapernaume, engumba oyo Yesu abandaki mosala na ye.
MOKAPO 40
Liteya na oyo etali kolimbisa
Ntango Yesu ayebisaki mwasi oyo mbala mosusu azalaki ndumba ete masumu na ye elimbisami, alingaki nde koloba ete ezali mabe te kobuka mibeko ya Nzambe?
MOKAPO 41
Yesu azali kosala makamwisi na nguya ya nani?
Bandeko ya Yesu bamoni ete Yesu abɛli motó.
MOKAPO 42
Yesu apameli Bafarisai
“Elembo ya mosakoli Yona” ezali nini?
MOKAPO 43
Bandakisa oyo etali Bokonzi
Yesu apesi bandakisa mwambe mpo na kolimbola makambo etali Bokonzi ya likoló.
MOKAPO 44
Yesu akitisi mopɛpɛ makasi na mbu
Ntango Yesu akitisaki mopɛpɛ mpe mbonge, abimisaki liteya moko ya ntina mingi mpo na ndenge bomoi ekozala na boyangeli na ye.
MOKAPO 45
Aleki bademo na nguya
Demo moko to bademo ebele bakoki kokɔtela moto moko?
MOKAPO 46
Asimbi elamba ya Yesu mpe abiki
Yesu amonisi nguya mpe motema mawa na ye na likambo oyo.
MOKAPO 47
Elenge mwasi moko azongi lisusu na bomoi!
Bato basɛki Yesu ntango alobi ete elenge mwasi oyo akufaki alali kaka mpɔngi. Likambo nini ayebi oyo bango bayebi te?
MOKAPO 48
Asali makamwisi kasi baboyi ye ata na Nazarete
Bato ya Nazarete baboyi Yesu te mpo na mateya mpe makamwisi na ye, kasi mpo na ntina mosusu.
MOKAPO 49
Asakoli mpe apesi bantoma formasyo na Galile
Maloba ‘Bokonzi ya Nzambe ekómi pene’ elimboli mpenza nini?
MOKAPO 50
Babongisami mpo na kosakola ata na ntango ya minyoko
Mpo na nini Yesu ayebisi bantoma na ye bákima ntango banyokoli bango soki basengeli kobanga liwa te?
MOKAPO 51
Babomi moto mokolo ya fɛti ya anivɛrsɛrɛ ya mbotama
Kobina ya Salome esepelisi Erode mpenza; na yango, alaki kopesa ye nyonso oyo akosɛnga. Likambo nini ya nsɔmɔ asɛngaki?
MOKAPO 52
Aleisi bankóto ya bato na mampa moke mpe mbisi moke
Likamwisi wana ya Yesu ezali na ntina mingi mpenza, yango wana Baevanzile nyonso minei elobeli yango.
MOKAPO 53
Mokonzi oyo akoki kopekisa mbonge mpe mopɛpɛ
Mateya nini bantoma bazwi ntango Yesu atamboli likoló ya mai mpe akitisi mopɛpɛ?
MOKAPO 54
Yesu azali “limpa ya bomoi”
Mpo na nini Yesu apameli bato atako basali makasi mpenza báya epai na ye?
MOKAPO 55
Maloba ya Yesu ezokisi bato mingi
Yesu ateyi likambo moko oyo esepelisi bato te, mpe mingi kati na bayekoli na ye batiki kolanda ye.
MOKAPO 56
Nini mpenza ekómisaka moto mbindo?
Ezali nde oyo ekɔtaka na monɔkɔ ya moto, to oyo eutaka na monɔkɔ na ye?
MOKAPO 57
Yesu abikisi mwana moko ya mwasi ná moto moko akufá matoi
Mpo na nini mwasi moko asilikaki te ntango Yesu akokanisaki bato ya ekólo na ye na bana ya mbwa?
MOKAPO 58
Akómisi mampa ebele mpe apesi likebisi mpo na levire
Nsukansuka bayekoli ya Yesu bakangi ntina ya levire oyo Yesu azali kolobela.
MOKAPO 59
Mwana ya moto azali nani?
Bafungola ya Bokonzi ezali nini? Nani asalelaki yango mpe ndenge nini?
MOKAPO 60
Kobongwana ya Kristo: Emonaneli ya nkembo na ye
Kobongwana ya Kristo ezalaki nini? Elimbolaki nini?
MOKAPO 61
Yesu abikisi elenge mobali moko oyo azalaki na demo
Yesu alobi ete mwana abikaki te mpo na kozanga kondima, kozanga kondima ya nani? Ya mwana yango, ya tata na ye, to ya bayekoli ya Yesu?
MOKAPO 62
Liteya monene ya komikitisa
Talá ndenge mikóló bayekoli likambo moko ya ntina epai ya mwana moke.
MOKAPO 63
Yesu apesi toli na likambo ya kobɛtisa libaku mpe lisumu
Yesu amonisi makambo misato oyo esengeli kosala soki matata makasi ebimi kati na bandeko.
MOKAPO 64
Ntina ya kolimbisa
Na lisalisi ya ndakisa ya moombo oyo azangá mawa, Yesu amonisi ete kolimbisa basusu ezali likambo monene na miso ya Nzambe.
MOKAPO 65
Ateyi na nzela ya Yerusaleme
Na masolo mikuse na bato misato, Yesu amonisi bizaleli oyo ekoki kopekisa moto akóma moyekoli na ye.
ETENI 4
Mosala Yesu asali na Yudea
MOKAPO 66
Na Yerusaleme mpo na Fɛti ya Batabernakle
Nini etindaki bato oyo bazalaki koyoka Yesu bákanisa ete azali na demo?
MOKAPO 67
“Naino moto mosusu alobá lokola moto oyo te”
Bakonzi mingi ya tribinale monene ya Bayuda balingaka Yesu te, kasi moko na bango azwi mpiko mpe akɔteli Yesu.
MOKAPO 68
Mwana ya Nzambe azali “pole ya mokili”
Yesu alobaki ete “solo ekopesa bino bonsomi.” Bonsomi na nini?
MOKAPO 69
Tata na bango—Abrahama to Zabolo?
Yesu amonisi ndenge ya koyeba bana ya Abrahama mpe nani azali mpenza Tata na ye.
MOKAPO 70
Yesu abikisi moto oyo akufá miso banda kobotama
Bayekoli batuni Yesu mpo na nini moto wana akufá miso. Ezali mpo asalaki lisumu? Ezali nde baboti na ye? Bato mosusu basepeli te ntango Yesu abikisi moto yango.
MOKAPO 71
Bafarisai baluki kokweisa moto oyo akufá miso
Makambo oyo moto oyo akufá miso alobi epesi Bafarisai nkanda makasi. Kaka ndenge baboti ya moto yango babangaki esalema, Bafarisai babengani moto yango na sinagoga.
MOKAPO 72
Yesu atindi bayekoli 70 bákende kosakola
Na Yudea, Yesu atindi bayekoli 70, mibalemibale, bákende kosakola nsango ya Bokonzi. Bayekoli bakuti bato wapi—na basinagoga to na bandako na bango?
MOKAPO 73
Mosamaria ya mtema malamu
Ndenge nini Yesu asaleli ndakisa ya Mosamaria malamu mpo na koteya liteya ya ntina mingi?
MOKAPO 74
Liteya etali koyamba bapaya mpe kobondela
Yesu akei kotala Maria ná Marta na ndako na bango. Liteya nini ateyi bango oyo etali koyamba bapaya? Mpe ndenge nini na nsima ateyi bayekoli na ye na makambo oyo basengeli kobondela?
MOKAPO 75
Yesu amonisi likambo oyo epesaka esengo
Yesu ayebisi bato oyo bazalaki koloba na ye mabe na makambo etali “mosapi ya Nzambe” mpe ayebisi bango ndenge “bokonzi ya Nzambe eleki” bango kaka boye. Amonisi mpe ndenge bato bakoki kozwa esengo ya solosolo.
MOKAPO 76
Alei epai ya Mofarisai moko
Yesu amonisi polele bokosi ya Bafarisai ná bakomeli na makambo ya losambo. Wapi mikumba ya kilo bazali komemisa bato?
MOKAPO 77
Yesu apesi toli mpo na bozwi
Yesu apesi ndakisa ya mozwi moko oyo atongi bandako ya kobomba biloko ya minene. Toli nini apesi lisusu mpo na komonisa makama ya koluka bozwi na lokoso?
MOKAPO 78
Kapita ya sembo, milɛngɛlá!
Yesu amonisi ete azali kotyela bamposa ya elimo ya bayekoli na ye likebi. Kapita ya sembo azali na mokumba nini mpo na bolamu ya elimo ya bayekoli? Mpo na nini toli ya komilɛngɛla ezali na ntina?
MOKAPO 79
Ekólo moko eponi nzela ya libebi
Yesu alobi ete bato oyo azali koluka kosalisa bazali na molɔngɔ ya bato oyo bakoki kobomama soki babongoli motema te. Bakozwa liteya ya ntina oyo Yesu alingi koteya bango ete bázala na boyokani malamu na Nzambe?
MOKAPO 80
Mobateli ya mpate oyo aleki malamu mpe mapango ya bampate
Boyokani oyo ezalaka kati na mobateli ya mpate mpe bampate na ye, ezali komonisa mpenza boyokani malamu oyo ezali kati na Yesu ná bayekoli na ye. Bakoyeba mateya na ye mpe bakolanda ye?
MOKAPO 81
Yesu ná Tata na ye bazali moko—Na ndenge nini?
Bafundi mpe Yesu ete amikokanisi na Nzambe. Ndenge nini, na bwanya nyonso, akweisi bifundeli yango?
MOKAPO 82
Mosala ya Yesu na Perea
Yesu amonisi na bato oyo bazali koyoka ye likambo oyo basengeli kosala mpo na kobika mpe mpo na nini bato mingi bakobika te. Toli na ye ezalaki na ntina mingi mpo na bato oyo bazalaki koyoka ye. Ezali mpe na ntina mpo na biso lelo oyo?
MOKAPO 83
Nzambe abengisi banani mpo na kolya?
Ntango Yesu azali kolya na mpokwa na ndako ya Mofarisai moko, apesi ndakisa ya fɛti moko monene. Apesi liteya moko oyo ezali na ntina mingi mpo na basaleli nyonso ya Nzambe. Liteya nini?
MOKAPO 84
Kozala moyekoli ya Yesu ezali likambo ya lisɛki te
Kozala moyekoli ya Kristo ezali mokumba monene. Yesu amonisi likambo yango polele. Bato mosusu oyo bakokóma bayekoli bakosepela te na makambo oyo alobi.
MOKAPO 85
Basepelaka ntango mosumuki abongoli motema
Bafarisai mpe bakomeli balobeli Yesu mabe mpo azalaki kotyela bato mpamba likebi. Mpo na koyanola, Yesu apesi bandakisa oyo emonisi ndenge Nzambe atalelaka basumuki.
MOKAPO 86
Mwana oyo abungaki azongi
Mateya nini tokoki kozwa na ndakisa oyo Yesu apesaki ya mwana oyo abungaki?
MOKAPO 87
Salelá bwanya mpo ozala malamu lobi
Yesu alobeli ndakisa ya mosali ya ndako moko ya mayele mabe mpe oyo azangi bosembo mpo na koteya liteya moko ya kokamwisa.
MOKAPO 88
Mbongwana mpo na mozwi mpe Lazare
Sekele mpo na kokanga ntina ya ndakisa oyo ya Yesu ezali ya koluka koyeba soki bato mibale oyo balobeli ezali banani.
MOKAPO 89
Ateyi na Perea ntango azali kokende na Yudea
Amonisi polele ezaleli moko oyo ekoki kosalisa biso tólimbisaka ata baoyo basalelaka biso mabe mbala na mbala.
MOKAPO 90
“Lisekwa mpe bomoi”
Yesu alingaki koloba nini ntango alobaki ete baoyo bazali kondimela ye ‘bakokufa mokolo moko te’?
MOKAPO 91
Lazare asekwi
Makambo mibale ya lisolo oyo esali ete ata batɛmɛli bakoka te kowangana likamwisi ya Yesu.
MOKAPO 92
Bato zomi ya maba babikisami—Moko amonisi botɔndi
Moto oyo abikisami amonisi botɔndi kaka epai ya Yesu te kasi mpe epai ya moto mosusu.
MOKAPO 93
Mwana ya moto akomonana
Na ndenge nini kozala na ye ekozala lokola mokalikali?
MOKAPO 94
Makambo mibale ya ntina mingi: Libondeli mpe komikitisa
Na ndakisa oyo apesi ya mosambisi ya mabe ná mwasi moko oyo mobali akufá, Yesu amonisi mpenza ntina ya ezaleli moko boye.
MOKAPO 95
Mateya etali koboma libala mpe kolinga bana
Yesu ataleli bana na ndenge oyo ekeseni mpenza na bayekoli na ye. Mpo na nini?
MOKAPO 96
Yesu ayanoli elenge mokonzi moko ya bozwi
Nini etindaki Yesu aloba ete kokɔta ya kamela na lidusu ya ntonga ezali pɛtɛɛ koleka kokɔta ya mozwi na bokonzi ya Nzambe?
MOKAPO 97
Ndakisa ya basali na elanga ya vinyo
Ndenge nini bato ya liboso bakómi bato ya nsuka?
MOKAPO 98
Bantoma baluki lisusu kozala na esika ya lokumu
Yakobo ná Yoane basɛngi Yesu atya bango na esika moko ya lokumu na Bokonzi, kasi bazali kaka bango moko te.
MOKAPO 99
Yesu abikisi mibali oyo bakufá miso mpe asalisi Zakai
Ndenge nini tokoki koyokanisa lisolo ya Yesu oyo abikisi moto moko akufá miso na Yeriko, lisolo oyo ezali komona lokola ete eyokani te na baevanzile?
MOKAPO 100
Ndakisa ya mina zomi
Yesu alingi mpenza koloba nini ntango alobi ete: “Moto nyonso oyo azali na eloko, bakopesa ye mingi; kasi moto oyo azali na eloko te, ata oyo azali na yango bakobɔtɔla yango”?
ETENI 6
Nsuka ya mosala ya Yesu
MOKAPO 101
Alei na ndako ya Simo na Betania
Maria, ndeko ya Lazare ya mwasi, asali eloko moko oyo ebimisi ntembe. Yesu akɔteli ye.
MOKAPO 102
Mokonzi akɔti na Yerusaleme likoló ya mwana mpunda
Akokisi esakweli oyo elobamaki mbula 500 liboso.
MOKAPO 103
Apɛtoli lisusu tempelo
Bato ya mombongo ya Yerusaleme bamonanaka ete basalaka mombongo na bosembo, kasi mpo na nini Yesu abengi bango miyibi?
MOKAPO 104
Bayuda bayoki mongongo ya Nzambe—Bakondima?
Kondimela Yesu mpe kosala makambo oyo eyokani na kondima yango ekeseni na nini?
MOKAPO 105
Asaleli nzete ya figi mpo na kopesa liteya etali kondima
Yesu ateyi bayekoli na ye nguya oyo kondima ezali na yango mpe ayebisi ntina oyo Nzambe aboyi ekólo Yisraele.
MOKAPO 106
Ndakisa mibale mpo na elanga ya vinyo
Luká koyeba ndimbola ya ndakisa ya tata oyo atindaki bana na ye mibale bákende kosala na elanga na ye ya vinyo mpe moto oyo atikaki elanga na ye ya vinyo na mabɔkɔ ya basali-bilanga ya mabe.
MOKAPO 107
Mokonzi abengi baoyo babengisami na fɛti ya libala
Ndakisa ya Yesu ezali nde esakweli.
MOKAPO 108
Yesu akimi ntango baluki kokanga ye
Akangisi bango monɔkɔ: liboso Bafarisai, na nsima Basadukai, na nsuka banguna na ye oyo basangani.
MOKAPO 109
Abimisi polele botɛmɛli ya bakonzi ya mangomba
Mpo na nini Yesu atiki nzela te na bokabwani ya mangomba?
MOKAPO 110
Mokolo ya nsuka ya Yesu na tempelo
Asaleli ndakisa ya mwasi mobola oyo mobali akufá mpo na kopesa liteya moko monene.
MOKAPO 111
Bantoma batuni elembo
Esakweli na ye ekokisamaki mpo na mbala ya liboso na siɛklɛ ya liboso. Ekokaki mpe kokokisama na monene na yango?
MOKAPO 112
Liteya oyo etali kosɛnzɛla—Bangɔndɔ
Yesu ateyaki nde ete ndambo ya bayekoli na ye bazali bazoba mpe ndambo mosusu bazali mayele?
MOKAPO 113
Ndakisa ya talanta emonisi ntina ya kozala na molende
Ndakisa ya Yesu elimboli maloba oyo: “Moto nyonso oyo azali na eloko, bakobakisela ye mosusu.”
MOKAPO 114
Kristo Mokonzi asambisi bampate ná bantaba
Yesu apesi ndakisa moko ya ntina mingi mpo na komonisa ndenge lisambisi ya libela ekosalema.
MOKAPO 115
Elekeli ya nsuka ya Yesu ekómi pene
Mpo na nini ezali na ntina mingi ndenge bakonzi ya mangomba bandimi kopesa Yudasi kaka shekele ya palata 30 ndenge atɛki Yesu?
MOKAPO 116
Ateyi komikitisa na Elekeli ya nsuka
Akamwisi bantoma na ye na ndenge asali mosala ya baombo.
MOKAPO 117
Bilei ya mpokwa ya Nkolo
Yesu abandisi ekaniseli moko oyo bayekoli na ye bakobanda kosala mbula nyonso na mokolo ya 14 Nisana.
MOKAPO 118
Bawelani mpo na koyeba nani aleki baninga
Bantoma babosani liteya oyo Yesu autaki kopesa bango kaka na butu yango. Na boboto nyonso, Yesu asemboli bango.
MOKAPO 119
Yesu azali nzela, solo mpe bomoi
Yesu amonisi polele ndenge ya kopusana penepene na Nzambe.
MOKAPO 120
Kobota mbuma mpe kokóma baninga ya Yesu
Na ndenge nini bayekoli ya Yesu “babotaka mbuma”?
MOKAPO 121
“Bózala na mpiko! Ngai nalongi mokili”
Ndenge nini Yesu akolonga mokili soki mokili yango ebomi ye?
MOKAPO 122
Libondeli ya nsuka na shambrɛ ya likoló
Amonisi polele ete asali likambo oyo eleki kopesa bato lobiko.
MOKAPO 123
Azali kobondela ntango azali na mawa makasi
Mpo na nini Yesu abondeli ete: “Longolelá ngai kɔpɔ oyo”? Azalaki nde kokima mokumba na ye ya kosikola bato?
MOKAPO 124
Batɛki Kristo mpe bakangi ye
Yudasi ayebi esika akoki komona Yesu ata na katikati ya butu.
MOKAPO 125
Bamemi Yesu epai ya Anasi, na nsima epai ya Kaifa
Basambisi Yesu na bosembo te.
MOKAPO 126
Petro awangani Yesu na ndako ya Kaifa
Ndenge nini Petro, moto ya kondima oyo akangamá na Nzambe awangani Yesu mbala moko kaka boye?
MOKAPO 127
Nsima ya kosamba na Sanedrina, bamemi ye epai ya Pilate
Bakonzi ya mangomba ya Bayuda bamonisi polele makanisi na bango ya mabe.
MOKAPO 128
Pilate ná Erode bazwi ye na likambo te
Mpo na nini Pilate atindi Yesu epai ya Erode mpo asambisa ye? Pilate azali na bokonzi ya kosambisa Yesu te?
MOKAPO 129
Pilate alobi: “Talá! Moto!”
Ata Pilate andimi ete Yesu azali na bizaleli malamu.
MOKAPO 130
Bakabi Yesu mpe bakei koboma ye
Mpo na nini Yesu ayebisi basi oyo bazali kolela ete bálela ye te kasi bálela mpo na bango moko mpe bana na bango?
MOKAPO 131
Mokonzi moko oyo asali eloko te babaki ye na nzete
Yesu apesi moyibi moko oyo abakami pene na ye elikya oyo ekokokisama na mikolo ezali koya.
MOKAPO 132
“Ya solo moto oyo azalaki Mwana ya Nzambe”
Makamwisi lokola molili makasi na moi, koningana makasi ya mabele, mpe kopasuka ya rido ya tempelo, yango nyonso emonisi likambo moko.
MOKAPO 133
Babongisi nzoto ya Yesu mpe bakundi yango
Mpo na nini balingi kokunda Yesu nokinoki liboso moi elala?
MOKAPO 134
Lilita etikali mpamba: Yesu azali na bomoi!
Nsima ya kosekwa, Yesu abimeli liboso moyekoli moko ya mwasi kasi bantoma na ye te.
MOKAPO 135
Yesu asekwi mpe abimeli bato mingi
Yesu asali nini mpo na komonisa bayekoli na ye ete asekwi?
MOKAPO 136
Na libongo ya Mbu ya Galile
Yesu ayebisi Petro mbala misato ndenge oyo Petro akoki komonisa ete alingaka ye.
MOKAPO 137
Bato ebele bamoni ye liboso ya Pantekote
Banda ntango Yesu asekwi tii ntango amati na likoló, ayebisi bayekoli na ye mbala na mbala ete bakozwa elimo santu mpe ayebisi bango ndenge ya kosalela yango.
MOKAPO 138
Kristo afandi na lobɔkɔ ya mobali ya Nzambe
Yesu azalaki kosala nini wana azalaki kozela ntango ya kobengana banguna na ye?
MOKAPO 139
Yesu atye paradiso mpe asilisi mosala na ye
Azali naino na makambo mingi ya kosala liboso azongisela Nzambe Tata na ye Bokonzi.
Mpo omekola Yesu . . .
Yesu amonisi mbala na mbala bizaleli malamu mwambe bomoi na ye mobimba.
Index ya bavɛrsɛ
Salelá index oyo mpo na komona esika bavɛrsɛ nyonso ya Evanzile elobelami na buku oyo.
Index ya bandakisa (Masese)
Luká mokapo ya buku esika ndakisa ya Yesu mokomoko elobelami.
Bisakweli mosusu oyo etali Masiya
Luká likambo moko na bomoi ya Yesu oyo ekokani na esakweli moko ya Biblia oyo emonisi ete azali Masiya mpe luká mokapo ya buku oyo elobeli likambo yango.
Bamboka oyo Yesu afandaki mpe ateyaki
Karte oyo elakisi bisika Yesu asalaki mosala na ye.


text:
LINƆ́NGI YA MOSƐNZƐLI—NIMERO YA BOYEKOLI Sanza ya Juillet 2013
Nimero oyo esemboli boyebi na biso na oyo etali ntango oyo makambo oyo Yesu alobelaki na esakweli ya mikolo ya nsuka ezali kokokisa mpe esalisi biso tóyeba moombo ya sembo mpe ya mayele.
“Yebisá biso: Makambo yango ekosalema ntango nini?”
Ndenge nini boyebi na biso esembolami mpo na oyo etali kokokisama ya makambo oyo Yesu alobelaki mpo na esakweli na ye na Matai mokapo 24 mpe 25?
“Talá! Nazali elongo na bino mikolo nyonso”
Ndakisa ya Yesu na oyo etali blé mpe batiti mabe ezali kolobela ntango ya kolona, bokoli, mpe ntango ya kobuka mbuma. Ndenge nini boyebi na biso esembolami mpo na oyo etali ntango ya kobuka mbuma?
Koleisa bato ebele na nzela ya bato moke
Ndenge nini Yesu azalaki koleisa na elimo masangá ya siɛklɛ ya liboso? Ndakisa nini atikaki mpo na biso lelo?
“Nani azali mpenza moombo ya sembo mpe ya mayele?”
Lisolo oyo ezaoli kosembole boyebi na biso na ntina etali moombo ya sembo mpe ya mayele. Yekolá ndenge nini nzela yango oyo Nzambe azali kosalela nde ezali kosalisa biso tozala malamu na elimo.
Ndeko ya sika na Lisangani ya Mikóló-Bakambi
Na Sɛtɛmbɛ 1, 2012, Mark Sanderson akomaki moko ya Lisangani ya Mikólo-Bakambi ya Batatoli ya Yehova.
LISOLO YA BOMOI
Esengo ya kosalela Yehova—Ata na esika nini
Yekola ndenge oyo mobali na mwasi na ye na mokili ya Pays-Bas bayekolaki kotyela mpenza Yehova motama na mikakatano oyo bakutanaki na yango mpe mbongwana na bomoi.
“Talá elilingi oyo!”
Mayemi mpe bafɔtɔ oyo batyaka na mikanda na biso mpo na koteya biso, eteyaka biso, etindaka biso tokanisa mpe esimbaka mayoki na biso. Ndenge nini okoki kozwa matomba na bililingi yango ya kitoko?


text:
Migraweb
Migraweb ezali likanisi oyo eboti lingomba etali makambo ya bapaya to bawuta oyo baponi to basepeli kovanda na ekolo ya Suiss.
Migraweb esalaka misala ya kopesa malako mpe ndakisa na mate ya etali ndenge ya bovandeli na kati ya ekolo Suiss.
Oyo aponi ko vanda na mboka oyo asengeli ayeba nikano na bizaleli ya ba nkolo mboka; solo nde akovanda malamu mpe na kimia.
Sango, mateya na nikano eutaka liboso na mangomba mpe na masanga ya société civile; Misusu eutaka na mbulamatari to administration fédérale, cantonale na communale na mpe epayi ya bato ya mayele mingi to ba experts.
Maigraweb, ezali kobenga bato ya bikolo na bikolo, oyo bayebi minoko ya mboka na bango na oyo ya lo mpoto, lokola allemand na français, mpo bayai kolimbola lo mpoto na minoko ya mboka na bango.
Baye banso, bazali na makambo elekeli bango ndelo : etali mbulamatari to l’état, etali nenge ya kovandela malamu kati ya mboka oyo, ozala migrant, ozala réfugié, Migraweb nde apesi yo eyano ya solo na nzela ya kolandela, na nsinga mpe na lokota mboka na yo.
Migraweb azali ko koma manaka to agenda etali makambo ya loyenge (manifestations diverses) ya bikolo oyo evandi kati na Suiss.
Soki olingi kopesa ndambu ya mayele mpe na mua maboko na mosala ya migraweb, to koyamba oyo na esengo
Tozali mpe koluka bayikempo baya kosalisa biso mpo na kolimbola makomi na biso na minoko to lolaka na bino.
Soki bolingi koyeba makambo masusu etali lingomba migraweb, esengeli botuna mama mokonsi oyo ba mo bengi Ursula Dubois.
Mpo bozuaye, beta na email : A koyamba bino na esengo nionso.


text:
Na oyo etali mibeko, mitindo pe mabongisi ya Leta po na Kofanda na Beljiki, okoki kozwa yango na ebonga internet ya Etalelo bapaya (Office des Étrangers).
Ezali bongo : www.dofi.ibz.be
Mibeko yango ebongwamaka mingi. Ndakisa, mibeko ya 2012, liboso ya kosalela yango, malamu kozonga kotala na ebonga internet oyo po na koyeba soki lelo na 2016, ebongwani te.
Nani mibeko ya Beljiki ezali kobenga mopaya?
Na mobeko ya Beljiki, mopaya ezali moto oyo azangi makoki ya kolakisa ete, azali Moyi-Beljiki (nationalité belge).
Mibekl ya Beljiki ekaboli bapaya na maboke mibale :
Uta 1974, guvernema ya Beljiki akata bofandi libela ya bapaya. Kofanda na Beljiki ekoma nde likabo (privilège), ezali makoki (droit) te. Mokolo sima ya mokolo, mibeko ezali kokoba koya makasi po na kondingisa bapaya baya kofanda na Beljiki.
Bosengi ndingisa ya kofanda na Beljiki
Mopaya oyo alingi kosenga ndingisa akosala yango, na libanda ya Beljiki, na mboka esika azwami.
Akosenga visa yango na ndako ya misala ya bontoma ya Beljiki (poste diplomatique) na mboka yango to na mboka oyo esengeli. Kolongola kaka soki mosengi azali na makoki engebene na mayokani oyo Beljiki atia mokoloto (batraité internationaux oyo Belgique asigna).
Makambo oyo tozwi yango na : www.droitsquotidiens.be


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Ntango 6:1-81
6 Bana mibali ya Levi+ bango oyo: Gereshone,+ Kohate+ mpe Merari.+2 Mpe bana ya Kohate bango oyo: Amirame,+ Yizare,+ Hebrone+ ná Uziele.+3 Mpe bana ya Amirame+ bango oyo: Arona+ ná Moize,+ bakisa mpe Miriame.+ Mpe bana ya Arona bango oyo: Nadabe,+ Abihu,+ Eleazare+ ná Itamare.+4 Eleazare+ abotaki Finehase.+ Finehase abotaki Abishua.+5 Abishua abotaki Buki; Buki abotaki Uzi.+6 Uzi abotaki Zerahia; Zerahia abotaki Merayote.+7 Merayote abotaki Amaria; Amaria abotaki Ahitube.+8 Ahitube abotaki Zadoke;+ Zadoke abotaki Ahimaaze.+9 Ahimaaze abotaki Azaria. Azaria abotaki Yohanane.10 Yohanane abotaki Azaria.+ Ye nde azalaki nganga-nzambe na ndako oyo Salomo atongaki na Yerusaleme.11 Mpe Azaria abotaki Amaria.+ Amaria abotaki Ahitube.+12 Ahitube abotaki Zadoke.+ Zadoke abotaki Shalume.13 Shalume abotaki Hilikiya. Hilikiya+ abotaki Azaria.14 Azaria abotaki Seraya.+ Seraya abotaki Yehozadake.+15 Mpe Yehozadake nde akendaki ntango Yehova amemaki Yuda mpe Yerusaleme na mboka mopaya na lobɔkɔ ya Nebukadenezare.16 Bana ya Levi+ bango oyo: Gereshome, Kohate ná Merari.17 Mpe bankombo ya bana ya Gereshome yango oyo: Libini+ ná Shimei.+18 Mpe bana ya Kohate+ bango oyo: Amirame,+ Yizare, Hebrone ná Uziele.+19 Bana ya Merari bango oyo: Maheli ná Mushi.+Mpe mabota ya Balevi na kolanda bankɔkɔ na bango+ yango oyo:20 Ya Gereshome: mwana na ye Libini,+ mwana na ye Yahate, mwana na ye Zima,21 mwana na ye Yoa,+ mwana na ye Ido, mwana na ye Zera, mwana na ye Yeaterai.22 Bana ya Kohate bango oyo: mwana na ye Aminadabe, mwana na ye Kora,+ mwana na ye Asire,23 mwana na ye Elekana, mwana na ye Ebiasafe+ mpe mwana na ye Asire;24 mwana na ye Tahate, mwana na ye Uriele, mwana na ye Uzia, mpe mwana na ye Shaule.25 Mpe bana ya Elekana+ bango oyo: Amasai ná Ahimote.26 Mpo na Elekana, bana ya Elekana bango oyo: mwana na ye Zofai,+ mwana na ye Nahate,27 mwana na ye Eliabe,+ mwana na ye Yerohame, mwana na ye Elekana.+28 Mpe bana ya Samwele+ bango oyo: mwana ya liboso Yoele ná oyo ya mibale Abiya.+29 Bana ya Merari bango oyo: Maheli,+ mwana na ye Libini, mwana na ye Shimei, mwana na ye Uza,30 mwana na ye Shimea, mwana na ye Hagia, mwana na ye Asaya.31 Mpe talá baoyo Davidi+ atyaki mpo na kotambwisa nzembo na ndako ya Yehova nsima ya kozwela Sanduku esika ya kopema.+32 Mpe mosala+ na bango ekómaki ya kotalela makambo ya nzembo+ liboso ya tabernakle ya hema ya kokutana tii ntango Salomo atongaki ndako ya Yehova na Yerusaleme;+ mpe bazalaki kokokisa mosala na bango na kolanda mitindo oyo bapesaki bango.+33 Mpe baoyo bazalaki kosala mosala, bakisa mpe bana na bango, bango oyo: Na bana ya Bakohate: Hemane+ moyembi, mwana ya Yoele,+ mwana ya Samwele,+34 mwana ya Elekana,+ mwana ya Yerohame, mwana ya Eliele,+ mwana ya Toa,35 mwana ya Zufe,+ mwana ya Elekana, mwana ya Mahate, mwana ya Amasai,36 mwana ya Elekana, mwana ya Yoele, mwana ya Azaria, mwana ya Sefania,37 mwana ya Tahate, mwana ya Asire, mwana ya Ebiasafe,+ mwana ya Kora,+38 mwana ya Yizare,+ mwana ya Kohate, mwana ya Levi, mwana ya Yisraele.39 Mpe ndeko na ye Asafe,+ oyo azalaki kosala na lobɔkɔ na ye ya mobali, Asafe azalaki mwana ya Berekia,+ mwana ya Shimea,40 mwana ya Mikaele, mwana ya Baaseya, mwana ya Malakiya,41 mwana ya Etini, mwana ya Zera, mwana ya Adaya,42 mwana ya Etane, mwana ya Zima, mwana ya Shimei,43 mwana ya Yahate,+ mwana ya Gereshome,+ mwana ya Levi.44 Mpe bana ya Merari+ bandeko na bango oyo bazalaki na lobɔkɔ ya mwasi, ezalaki Etane+ mwana ya Kishi,+ mwana ya Abadi, mwana ya Maluke,45 mwana ya Hashabia, mwana ya Amazia, mwana ya Hilikiya,46 mwana ya Amezi, mwana ya Bani, mwana ya Shemere,47 mwana ya Maheli, mwana ya Mushi,+ mwana ya Merari,+ mwana ya Levi.48 Mpe bandeko na bango Balevi+ nde bato oyo bapesamaki mpo na mosala+ nyonso ya tabernakle ya ndako ya Nzambe ya solo.49 Mpe Arona+ ná bana na ye bazalaki kobimisa milinga ya mbeka+ likoló ya etumbelo ya makabo ya kotumba+ mpe likoló ya etumbelo ya mpaka ya malasi+ mpo na mosala nyonso ya biloko oyo eleki bosantu mpe kozipa masumu+ ya Yisraele,+ na kolanda nyonso oyo Moize mosaleli ya Nzambe ya solo apesaki mitindo.50 Mpe bana ya Arona+ bango oyo: mwana na ye Eleazare,+ mwana na ye Finehase,+ mwana na ye Abishua,+51 mwana na ye Buki, mwana na ye Uzi, mwana na ye Zerahia,+52 mwana na ye Merayote,+ mwana na ye Amaria, mwana na ye Ahitube,+53 mwana na ye Zadoke,+ mwana na ye Ahimaaze.+54 Mpe talá bisika na bango ya kofanda na kolanda bakaa na bango oyo ezingami na bifelo na bateritware na bango,+ mpo na bana ya Arona ya libota ya Bakohate,+ mpo libula ekómaki ya bango.55 Na yango, bapesaki bango Hebrone+ na mokili ya Yuda, ná bisika na yango ya koleisa banyama matiti, zingazinga na yango.56 Mpe bapesaki Kalebe+ mwana ya Yefune+ esobe ya engumba ná bamboka+ na yango.57 Mpe bapesaki bana ya Arona bingumba ya ekimelo:+ Hebrone,+ Libina+ ná bisika na yango ya koleisa banyama matiti, Yatire,+ Eshetemoa+ ná bisika na yango ya koleisa banyama matiti,58 Hilene+ ná bisika na yango ya koleisa banyama matiti, Debire+ ná bisika na yango ya koleisa banyama matiti,59 Ashane+ ná bisika na yango ya koleisa banyama matiti mpe Bete-shemeshe+ ná bisika na yango ya koleisa banyama matiti;60 mpe na libota ya Benyamina: Geba+ ná bisika na yango ya koleisa banyama matiti, Alemete+ ná bisika na yango ya koleisa banyama matiti, Anatote+ ná bisika na yango ya koleisa banyama matiti. Bingumba na bango nyonso ezalaki bingumba zomi na misato+ kati na mabota na bango.61 Mpe bapesaki bana ya Kohate oyo batikalaki bingumba zomi+ oyo epesamaki na nzela ya mbɛsɛ, ezwamaki na mabota ya libota yango, na ndambo ya libota, ndambo ya libota ya Manase.62 Mpe bapesaki bana ya Gereshome+ bingumba zomi na misato, na kolanda mabota na bango, bingumba oyo ezwamaki na libota ya Isakare+ mpe na libota ya Ashere+ mpe na libota ya Nafatali+ mpe na libota ya Manase+ na Bashane.63 Bapesaki bana ya Merari,+ na kolanda mabota na bango, bingumba zomi na mibale oyo epesamaki na nzela ya mbɛsɛ, ezwamaki na libota ya Rubene+ mpe na libota ya Gade+ mpe na libota ya Zebulone.+64 Boye, bana ya Yisraele bapesaki Balevi+ bingumba ná bisika na yango ya koleisa banyama matiti.+65 Lisusu, na nzela ya mbɛsɛ, bapesaki bingumba yango oyo ezwamaki na libota ya bana ya Yuda+ mpe na libota ya bana ya Simeone+ mpe na libota ya bana ya Benyamina,+ bingumba yango oyo batángaki na bankombo na yango.66 Mpe mabota mosusu ya bana ya Kohate bazwaki bingumba ya teritware na bango na libota ya Efraime.+67 Bongo bapesaki bango bingumba ya ekimelo: Shekeme+ ná bisika na yango ya koleisa banyama matiti na etúká ya ngombangomba ya Efraime, mpe Gezere+ ná bisika na yango ya koleisa banyama matiti,68 mpe Yokomeame+ ná bisika na yango ya koleisa banyama matiti mpe Bete-horone+ ná bisika na yango ya koleisa banyama matiti,69 mpe Aiyalone+ ná bisika na yango ya koleisa banyama matiti mpe Gate-rimone+ ná bisika na yango ya koleisa banyama matiti;70 mpe na ndambo ya libota ya Manase: Anere+ ná bisika na yango ya koleisa banyama matiti mpe Bileame+ ná bisika na yango ya koleisa banyama matiti, bapesaki na libota ya bana ya Kohate oyo batikalaki.+71 Mpe na mabota ya ndambo ya libota ya Manase, bapesaki bana ya Gereshome:+ Golane+ na Bashane ná bisika na yango ya koleisa banyama matiti, Ashetarote+ ná bisika na yango ya koleisa banyama matiti;72 mpe na libota ya Isakare: Kedeshe+ ná bisika na yango ya koleisa banyama matiti, Daberate+ ná bisika na yango ya koleisa banyama matiti,73 Ramote+ ná bisika na yango ya koleisa banyama matiti, Aneme+ ná bisika na yango ya koleisa banyama matiti;74 mpe na libota ya Ashere: Mashale ná bisika na yango ya koleisa banyama matiti, Abadone+ ná bisika na yango ya koleisa banyama matiti,75 Hukoke+ ná bisika na yango ya koleisa banyama matiti mpe Rehobe+ ná bisika na yango ya koleisa banyama matiti;76 mpe na libota ya Nafatali:+ Kedeshe+ na Galile+ ná bisika na yango ya koleisa banyama matiti mpe Hamone ná bisika na yango ya koleisa banyama matiti mpe Kiriataime+ ná bisika na yango ya koleisa banyama matiti.77 Bapesaki bana ya Merari oyo batikalaki, na libota ya Zebulone:+ Rimono+ ná bisika na yango ya koleisa banyama matiti, Tabore ná bisika na yango ya koleisa banyama matiti,78 na etúká ya Yordani na Yeriko, na ɛsti ya Yordani, na libota ya Rubene:+ Bezere,+ na esobe, ná bisika na yango ya koleisa banyama matiti, Yahaze+ ná bisika na yango ya koleisa banyama matiti,79 Kedemote+ ná bisika na yango ya koleisa banyama matiti mpe Mefaate+ ná bisika na yango ya koleisa banyama matiti;80 mpe na libota ya Gade:+ Ramote+ na Gileade ná bisika na yango ya koleisa banyama matiti, Mahanaime+ ná bisika na yango ya koleisa banyama matiti,81 Heshibone+ ná bisika na yango ya koleisa banyama matiti mpe Yazere+ ná bisika na yango ya koleisa banyama matiti.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Ntango 16:1-14
16 Na mbula ya ntuku misato na motoba (36) ya boyangeli ya Asa, Baasha+ mokonzi ya Yisraele amataki kobundisa Yuda mpe abandaki kotonga Rama,+ mpo na kopesa moto moko te nzela ya kobima to ya kokɔta epai ya Asa mokonzi ya Yuda.+2 Bongo Asa abimisaki palata mpe wolo na bisika ya kobomba biloko ya motuya ya ndako ya Yehova+ mpe ya ndako ya mokonzi+ mpe atindaki yango epai ya Bene-hadade+ mokonzi ya Siri,+ oyo azalaki kofanda na Damasi,+ alobaki ete:3 “Kondimana ezali kati na ngai ná yo mpe kati na tata na ngai ná tata na yo. Talá, nazali kotindela yo palata ná wolo. Kende, buká kondimana na yo ná Baasha+ mokonzi ya Yisraele, mpo alongwa epai na ngai.”+4 Bongo Bene-hadade ayokelaki Mokonzi Asa mpe atindaki bakonzi ya mampinga ya basoda na ye kobundisa bingumba ya Yisraele, bongo babɛtaki Iyone,+ Dani,+ Abele-maime+ ná bisika nyonso ya kobomba biloko+ ya bingumba ya Nafatali.+5 Mpe esalemaki boye: ntango kaka Baasha ayokaki yango, na mbala moko atikaki kotonga Rama mpe atikaki mosala na ye.+6 Mokonzi Asa azwaki Yuda mobimba,+ mpe bamemaki mabanga ya Rama+ mpe banzete na yango, oyo Baasha atongaki+ na yango, mpe Asa abandaki kotonga na yango Geba+ ná Mizipa.+7 Mpe na ntango yango, Hanani+ momoni-makambo ayaki epai ya Asa mokonzi ya Yuda mpe alobaki na ye boye: “Lokola otyeli mokonzi ya Siri motema+ mpe otyeli Yehova Nzambe na yo motema te,+ yango wana limpinga ya basoda ya mokonzi ya Siri ekimi, elongwe na lobɔkɔ na yo.8 Bato ya Etiopi+ mpe bato ya Libi+ bazalaki limpinga moko monene mpenza ya basoda mpo bazalaki ebele, na makalo mpe na basoda oyo batambolaka na mpunda,+ boye te? Mpe lokola otyelaki Yehova motema, apesaki bango na lobɔkɔ na yo, boye te?+9 Mpo na Yehova, miso na ye+ ezali kotambolatambola na mabele mobimba+ mpo na komonisa makasi na ye mpo na bolamu ya baoyo motema+ na bango ezali mobimba epai na ye. Osali bozoba+ na likambo oyo, yango wana kobanda sikoyo bitumba ekoyela yo.”+10 Kasi Asa asilikelaki mo-moni-makambo mpe atyaki ye na ndako ya bikanga-makolo,+ mpo asilikelaki ye makasi mpo na yango.+ Mpe se na ntango yango, Asa abandaki konyata+ bato mosusu.11 Mpe talá! makambo ya Asa, ya liboso mpe ya nsuka, ekomami na Buku+ ya Bakonzi ya Yuda mpe ya Yisraele.12 Mpe na mbula ya ntuku misato na libwa (39) ya boyangeli na ye, Asa azwaki maladi na makolo tii abɛlaki mpenza makasi;+ mpe ata na maladi na ye alukaki Yehova te,+ kasi alukaki nde banganga-nkisi.+13 Nsukansuka, Asa alalaki esika moko na bankɔkɔ na ye+ mpe akufaki na mbula ya ntuku minei na moko (41) ya boyangeli na ye.14 Bongo bakundaki ye na lilita na ye monene+ oyo atimolaki mpo na ye moko na Sité ya Davidi;+ mpe balalisaki ye na mbeto oyo etondisami na mafuta ya balsame+ mpe na malasi ndenge na ndenge+ oyo esangisami na malasi oyo basali na ndenge mosusu.+ Lisusu, basalelaki ye mɔtɔ ya lilaka+ moko ya monene mingi koleka.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Masese 29:1-27
29 Moto oyo apamelami mbala na mbala+ kasi azali kokómisa motó na ye makasi*+ akobukana pwasa, mpe kobika ekozala te.+2 Ntango bayengebene bakómi mingi, bato basepelaka;+ kasi ntango moto mabe azali koyangela, bato bamilelaka.+3 Moto oyo alingaka bwanya asepelisaka tata na ye,+ kasi ye oyo azali kosala boninga na basi ya ndumba abebisaka biloko ya motuya.+4 Na bosembo, mokonzi atɛlɛmisaka mboka,+ kasi moto oyo alingá kanyaka akweisaka yango.+5 Mobali makasi oyo azali kolobela moninga na ye maloba sukali+ azali kotandela matambe na ye monyama.+6 Na likambo ya kobuka mibeko ya moto mabe motambo ezali,+ kasi ye oyo azali moyengebene agangaka na esengo mpe asepelaka.+7 Moyengebene ayebi lotomo ya bato oyo bazangá.+ Ye oyo azali moto mabe atalelaka boyebi yango te.+8 Bato ya maloba ya komikumisa bapelisaka mɔtɔ na sité,+ kasi baoyo bazali na bwanya bazongisaka nkanda nsima.+9 Moto ya bwanya oyo akɔti kosamba na zoba—ye abulungani mpe lisusu asɛki, mpe kimya ezali te.+10 Bato oyo balingá kosopa makila bayinaka moto nyonso oyo azangi mbeba;+ nde bato ya kolongobana bazali se koluka molimo ya moto mokomoko.+11 Zoba abimisaka elimo na ye nyonso, kasi ye oyo azali na bwanya abatelaka yango ezala kimya tii na nsuka.+12 Ntango moyangeli azali kotya likebi na maloba ya lokuta, baoyo nyonso bazali kosalela ye bakozala mabe.+13 Moto oyo akelelá mpe moto ya minyoko bakutani;+ kasi Yehova azali kongɛngisa miso na bango nyonso mibale.+14 Ntango mokonzi azali kosambisa na bosolo+ bato oyo bazangá, kiti na ye ya bokonzi ekopikama makasi mpo na libela.+15 Fimbo mpe mpamela nde epesaka bwanya;+ kasi mwana oyo batiki asala oyo alingi akoyokisa mama na ye nsɔni.+16 Ntango bato mabe bakómi mingi, kobuka mibeko ekómaka mingi; kasi baoyo bazali bayengebene bakotala kokwea na bango.+17 Pesá mwana na yo etumbu mpe akopemisa yo mpe akopesa molimo na yo esengo mingi.+18 Esika emonaneli ezali te, bato bazalaka na komipekisa te,+ kasi esengo na bato oyo bazali kobatela mobeko.+19 Mosaleli akomitika te básembola ye na maloba mpamba,+ mpo azali kokanga ntina kasi azali kolanda te.+20 Omoni moto oyo azali kobimisa maloba na ye mbangumbangu?+ Elikya ezali mingi mpo na moto oyo azali zoba koleka mpo na ye.+21 Soki moto azali kobondelabondela mosaleli na ye banda bolenge na ye, na mikolo ya nsima na bomoi na ye, akokóma kutu moto oyo azangi botɔndi.22 Moto oyo alingá kosilika abimisaka kowelana,+ mpe moto nyonso oyo alingá nkɛlɛ abukaka mibeko mingi.+23 Lolendo ya moto ya mabele ekokitisa ye,+ kasi ye oyo azali na elimo ya komikitisa akozwa nkembo.+24 Ye oyo azali koyokana na moyibi azali koyina molimo na ye moko.+ Akoki koyoka ndai oyo ekangani na elakeli mabe, kasi azali koyebisa eloko te.+25 Kolɛnga liboso ya bato, yango nde etyaka motambo,+ kasi ye oyo azali kotyela Yehova motema akobatelama.+26 Baoyo balukaka elongi ya moyangeli bazali mingi,+ kasi Yehova nde asambisaka moto.+27 Moto ya kozanga bosembo azali eloko oyo bayengebene bayiná,+ kasi ye oyo azali moto ya kolongobana na nzela na ye azali eloko oyo moto mabe ayiná.+


text:
MAKAMBO YA ESENGO YA MBULA ELEKI
Likita ya sika mpo na Bomoi mpe mosala ya bakristo
NA LIKITA ya nsuka ya mbula ya Watch Tower Bible and Tract Society of Pennsylvania oyo esalemaki mokolo ya 03/10/2015, ndeko Anthony Morris, ya Lisangani ya Mikóló-Bakambi, ayebisaki ete likita ya sika oyo ebengami Bomoi mpe mosala ya bakristo ekozwa esika ya Eteyelo ya mosala ya Teokrasi, Likita ya mosala, mpe Boyekoli ya Biblia na lisangá. Ndeko Morris alimbolaki mpe ete na esika ya Mosala na biso ya Bokonzi, mwa mokanda ya sika ya nkasa 8 oyo ezali na langi ekobanda kobima sanza na sanza. Nkombo na yango Mokanda ya likita
Likita yango ya sika ekabolami na biteni misato ya minene:
Makambo ya motuya na Liloba ya Nzambe. Lisolo ya liboso na eteni yango ezali diskur ya miniti 10 oyo ekouta na botángi ya Biblia ya pɔsɔ mpe na bililingi oyo ezali na mokanda ya likita. Lisolo ya mibale ya eteni yango ezali na motó ya likambo “Tóluka biloko ya motuya ya elimo.” Ezali lisolo ya miniti 8, ya mituna mpe biyano, oyo euti na botángi ya Biblia ya pɔsɔ. Nsima na yango, ezali botángi ya Biblia ya miniti 4.
Omipesa na mosala ya kosakola. Na eteni oyo, mbala mingi bana-kelasi misato bamonisaka ndenge ya kosolola na moto na bokutani ya liboso, kozongela moto, mpe boyekoli ya Biblia.
Bomoi ya bakristo. Eteni oyo emonisaka ndenge ya kosalela mitinda ya Biblia na bomoi ya mokolo na mokolo. Lisolo oyo eleki molai na eteni yango ezali Boyekoli ya Biblia na lisangá, oyo esɛngaka ete bayangani bápesa biyano.
Basakoli na mokili mobimba bamonisi ete bazali kosepela mingi na formasyo ya malamu oyo bazali kozwa na likita wana ya sika. Ndeko mobali moko na Australie akomaki boye: “Likita Bomoi mpe mosala ezali malamu mpenza! Ezali komonana ete mateya eyokani mpenza na makambo ya bomoi na biso ya lelo, mpe masolo ezali ya mindɔndɔ te. Mpokwa yango ezali koleka nokinoki, mpo masolo ezali mikuse, ezali polele, mpe ezali mpenza kobenda likebi, mingimingi soki ezali na bavideo mpe bana-mike basengeli koloba.”
Na Italie, bankulutu ya lisangá moko bakomaki boye: “Tomoni ete likita oyo ya sika ezali kolendisa biso nyonso tómibongisaka malamu mpe yango ezali kosala ete tóbongisa lolenge na biso ya koteya. Likita yango ya sika emonisi polele ndenge oyo Yehova akómisi lisusu malamu lolenge ya koteya basaleli na ye. Mosakoli moko ya mbula 15 alobaki boye: ‘Liboso, ezalaki mwa mpasi natya makanisi na ngai esika moko banda ebandeli tii nsuka ya makita. Kasi likita oyo ya sika esalisi ngai natya likebi mpe namibongisaka malamu na ndako.’”
Libota moko na Autriche ekomaki boye: “Botángi na biso ya Biblia ya pɔsɔ na pɔsɔ elongo na mwana na biso ya mwasi ya mbula 10 ezalaki pɛtɛɛ te. Kasi eteni ‘Makambo ya motuya na Liloba ya Nzambe’ elendisaki biso tópesaka biyano kozanga kokakatana. Sikoyo, biso nyonso misato tosepelaka kobongisa botángi ya Biblia ya pɔsɔ na pɔsɔ. Oyo eleki ntina, tokoki komona ndenge mwana na biso azali kokola na elimo.”
Ndeko Ines na Allemagne alobi boye: “Namonaka ete soki nabongisi makambo oyo tokoyekola mpe nakanisi yango na mozindo, nalendisamaka mingi. Liboso, nazalaki mpenza kosala bolukiluki mingi te. Sikoyo, boyokani na ngai ná Yehova ekómi malamu koleka. Mokili ya Satana ezali kolɛmbisa ngai mpe kosilisa ngai makasi. Makita epesaka ngai lisusu makasi mpe esalisaka ngai nakoba, nazonga nsima te.”
Bandeko ya masangá ya Îles Salomon bazali kosepela mingi na likita ya sika mpe bazali kosala milende mingi mpo na kozwela yango mpenza matomba. Masangá mingi ezali na bamboka ya kati mpenza, na bisika oyo kura to Internet ezali te, mpe bandeko mingi bazali bazwi te. Ndenge nini basalaka mpo na kozwa bisaleli ya kolakisa video mpe kotala bavideo ya makita sanza na sanza? Basakoli ya lisangá moko ya esanga Malaita bazwaki ekateli ya kosala elongo mpo na kotɛka kokoti. Basangisaki mbongo na lisangá mpo bákoka kosomba bisaleli ya kolakisa video oyo esalaka na masini ya kura oyo eutaka na moi (panneau solaire). Mpo na kozwa bavideo sanza na sanza, bandeko mibali basalaka mobembo na mboka ya pembeni oyo Internet ezali mpo bákoka kozwa bavideo na Internet, na nsima bákabolela yango bandeko mosusu ya lisangá.
Ndeko mobali moko na États-Unis akomaki boye: “Nakangaka makambo malamu soki nazali komona bililingi. Nabundaka na mokakatano yango esali sikoyo bambula koleka 40. Mpo nakanga ntina ya likambo moko mpe nayeba kolimbolela yango moto mosusu, esɛngaka natánga yango mbala na mbala. Yango wana, nalingi kopesa Lisangani ya Mikóló-Bakambi matɔndi mingi mpo na bavideo mpe bililingi nyonso oyo tozali kozwa. Bavideo ya maloba ya ebandeli ya mikanda ya Biblia ezali malamu mingi, mpe bililingi oyo ezali na mokanda ya likita ezali mpenza oyo nasengeli na yango! Ezali polele ete Yehova apamboli milende oyo bozali kosala mpo na basaleli na ye. Napesi bino matɔndi mingi.”


text:
LITEYA 92
Yesu abimeli mibali oyo bazalaki koboma mbisi
Mwa mikolo nsima ya ntango oyo Yesu abimelaki bantoma, Petro amonaki malamu akende koboma mbisi na Mbu ya Galile. Toma, Yakobo, Yoane, mpe bayekoli mosusu bakendaki elongo na ye. Balukaki mbisi butu mobimba kasi bazwaki eloko te.
Na ntɔngɔntɔngɔ, bamonaki mobali moko afandi na libongo. Atunaki bango na mosika ete: ‘Bozwi ata mbisi moko te?’ Bazongiselaki ye ete: “Te!” Mobali yango alobaki na bango: “Bóbwaka monyama na lobɔkɔ ya mobali ya masuwa.” Ntango basalaki yango, monyama etondaki na mbisi ebele, mpe bakokaki kotombola yango te. Na mbala moko, Yoane ayebaki ete mobali yango ezalaki Yesu mpe alobaki: “Ezali Nkolo!” Petro amibwakaki na mai mpe abɛtaki mai tii na libongo. Bayekoli mosusu balandaki na masuwa.
Ntango bakómaki na mokili, bamonaki mampa mpe mbisi na mɔtɔ ya makala. Yesu ayebisaki bango bábakisa mbisi mosusu mpo bálya. Na nsima, ayebisaki bango: ‘Bóya kolya.’
Ntango basilisaki kolya, Yesu atunaki Petro boye: ‘Olingaka ngai koleka mosala ya koboma mbisi?’ Petro azongiselaki ye: ‘Ɛɛ, Nkolo, oyebi ete nalingaka yo. Yesu ayebisaki ye: ‘Boye, oleisa bana-mpate na ngai.’ Yesu atunaki lisusu: ‘Petro, olingaka ngai?’ Petro ayanolaki: ‘Nkolo, oyebi ete nalingaka yo.’ Yesu alobaki na ye: “Batelá bampate na ngai ya mike.” Yesu atunaki lisusu Petro mbala ya misato. Petro ayokaki mawa. Alobaki: ‘Nkolo, oyebi makambo nyonso. Oyebi ete nalingaka yo.’ Yesu alobaki na ye: “Leisá bampate na ngai ya mike.” Na nsima, ayebisaki Petro: “Kobá kolanda ngai.”
“[Yesu] alobaki na bango: ‘Bólanda ngai, mpe nakokómisa bino baluki-bato.’ Na mbala moko basundolaki minyama mpe balandaki ye.”—Matai 4:19, 20


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
1 Samwele 23:1-29
23 Na nsima, bayaki kopesa Davidi nsango ete: “Talá, Bafilistia bazali kobundisa Keila,+ mpe bazali kopunza bisika ya kotutatuta mbuma.”+2 Mpe Davidi atunaki+ Yehova ete: “Nakende, mpe naboma Bafilistia?” Bongo Yehova alobaki na Davidi boye: “Kende, bomá Bafilistia mpe bikisá Keila.”3 Na yango, bato ya Davidi balobaki na ye ete: “Talá! Tozali kobanga ntango tozali awa na Yuda,+ bongo ekozala boni soki tokei na Keila kobunda na milɔngɔ ya etumba ya Bafilistia!”+4 Na yango, Davidi atunaki lisusu Yehova.+ Sikoyo, Yehova ayanolaki ye mpe alobaki boye: “Tɛlɛmá, kitá na Keila, mpo nakopesa Bafilistia na lobɔkɔ na yo.”+5 Bongo Davidi akendaki ná bato na ye na Keila mpe abundaki na Bafilistia mpe amemaki bibwɛlɛ na bango, kasi abomaki bango na koboma moko monene; mpe Davidi abikisaki bato ya Keila.+6 Bongo esalemaki boye: ntango Abiatare+ mwana ya Ahimeleke akimaki epai ya Davidi na Keila, akitaki na efode+ moko na lobɔkɔ na ye.7 Na nsima, bapesaki Saulo nsango ete: “Davidi ayei na Keila.”+ Mpe Saulo abandaki koloba ete: “Nzambe atɛki ye na lobɔkɔ na ngai,+ mpo amikangisi na ndenge ayei na kati ya engumba oyo ezali na baporte mpe na ekangiseli.”8 Na yango, Saulo abengisaki bato nyonso mpo na etumba, bákita na Keila, bázinga Davidi ná bato na ye.9 Mpe Davidi ayokaki ete Saulo azali kokana kosala ye mabe.+ Na yango, alobaki na nganga-nzambe Abiatare boye: “Yaká na efode awa.”+10 Mpe Davidi alobaki lisusu ete: “Ee Yehova Nzambe ya Yisraele,+ mosaleli na yo ayoki mpenza ete Saulo azali koluka koya na Keila mpo na kobebisa engumba mpo na ngai.+11 Bankolo-mabele ya Keila bakokaba ngai na lobɔkɔ na ye? Saulo akokita mpenza, ndenge mosaleli na yo ayoki? Ee Yehova Nzambe ya Yisraele, nabondeli yo, yebisá mosaleli na yo.” Na yango, Yehova alobaki boye: “Akokita.”+12 Mpe Davidi alobaki lisusu ete: “Bankolo-mabele ya Keila bakokaba ngai ná bato na ngai na lobɔkɔ ya Saulo?” Bongo Yehova alobaki boye: “Bakokaba bino.”+13 Na mbala moko, Davidi atɛlɛmaki elongo na bato na ye, bato soki nkama motoba (600),+ mpe babimaki na Keila mpe bazalaki kaka kotambolatambola esika nyonso oyo bakokaki kotambola. Mpe bapesaki Saulo nsango ete Davidi akimi Keila, bongo atikaki kobima.14 Bongo Davidi akómaki kofanda na esobe, na bisika oyo ezali mpasi mpo na kokóma kuna, mpe azalaki se kofanda na etúká ya ngombangomba, na esobe ya Zife.+ Mpe Saulo azalaki se koluka ye ntango nyonso,+ kasi Nzambe apesaki ye na lobɔkɔ na ye te.+15 Bongo Davidi azalaki kaka kobanga, mpamba te Saulo abimaki mpo na koluka molimo na ye, ntango Davidi azalaki na esobe ya Zife, na Horeshe.+16 Sikoyo, Yonatane mwana ya Saulo atɛlɛmaki mpe akendaki epai ya Davidi na Horeshe kolendisa+ ye atyela Nzambe motema.+17 Mpe alobaki lisusu na ye boye: “Kobanga te;+ mpo lobɔkɔ ya tata na ngai Saulo ekozwa yo te, mpe yo, okokóma mokonzi+ ya Yisraele, mpe ngai, nakokóma moto ya mibale, nsima na yo; tata na ngai Saulo mpe ayebi likambo yango.”+18 Bongo bango mibale basalaki kondimana+ liboso ya Yehova; mpe Davidi atikalaki kaka na Horeshe, nde Yonatane azongaki na ndako na ye.19 Na nsima, mibali ya Zife+ bamataki epai ya Saulo, na Gibea+ mpe balobaki ete: “Davidi amibombi+ nde pene na biso te na bisika oyo ezali mpasi mpo na kokóma kuna, na Horeshe,+ na ngomba moke ya Hakila,+ oyo ezali na ngámbo ya lobɔkɔ ya mobali* ya Yeshimone?*+20 Bongo sikoyo, ndenge mposa nyonso ya molimo+ na yo ezali ete okita, Ee mokonzi, kitá mpe biso, tokokaba ye na lobɔkɔ ya mokonzi.”+21 Na yango, Saulo alobaki boye: “Bopambwami na Yehova,+ mpo boyokeli ngai mawa.22 Nabondeli bino, bókende, bókoba mwa moke lisusu mpe bóluka koyeba malamumalamu mpe bótala esika oyo lokolo na ye elekaka, moto nyonso oyo amonaki ye kuna, mpo bayebisi ngai ete azali mpenza na mayele mabe.+23 Bongo bótala mpe bóluka koyeba malamumalamu bisika nyonso ya kobombana, bisika oyo amibombaka; mpe bózonga epai na ngai na elembo moko ya solosolo, mpe ngai nakokende elongo na bino; mpe ekosalema mpenza boye: soki azali na mokili yango, ngai mpe nakoluka ye malamumalamu kati na bato nyonso nkóto nkóto+ ya Yuda.”24 Na yango, batɛlɛmaki mpe bakendaki na Zife+ liboso ya Saulo, ntango Davidi ná bato na ye bazalaki na esobe ya Maone,+ na Araba,+ na sudi ya Yeshimone.25 Na nsima, Saulo ayaki elongo na bato na ye mpo na koluka ye.+ Ntango bayebisaki Davidi, na mbala moko akitaki na libanga+ mpe akobaki kofanda na esobe ya Maone. Ntango Saulo ayaki koyoka yango, alandaki+ Davidi na esobe ya Maone.26 Nsukansuka, Saulo akómaki na ngámbo oyo ya ngomba, mpe Davidi na bato na ye bazalaki na ngámbo oyo mosusu ya ngomba. Bongo Davidi asalaki mbangumbangu alongwa+ wana mpo na Saulo; na ntango wana nyonso, Saulo ná bato na ye bazalaki kozinga Davidi ná bato na ye mpo na kokanga bango.+27 Kasi momemi-nsango moko ayaki epai ya Saulo, alobi: “Salá mbangu mpe kende, mpo Bafilistia bakɔti na mokili mpo na etumba!”28 Na yango, Saulo abalukaki, atikaki kolanda Davidi+ mpe akendaki kobunda na Bafilistia. Yango wana babengaki esika yango Libanga ya Bokabwani.29 Na nsima, Davidi asimbaki nzela, alongwe kuna, amataki mpe akómaki kofanda na bisika oyo ezali mpasi mpo na kokóma kuna, na Ene-gedi.+
Maloba na nse
^ Emonani ete ezali sudi ya Yeshimone. Talá vɛrsɛ 24.


text:
Ndenge ya kokabola mikanda
LAMUKÁ!
Motuna: Bato mingi balingaka kozala nzoto kolɔngɔnɔ. Mpo na yo, tokoki kosala nini mpo na komibatela na bamaladi?
Vɛrsɛ: Mas 22:3
Okoki koloba boye: Lamuká! oyo emonisi ndenge ya kozala ekɛngɛ mpe komibatela na bamaladi.
KOBANDA LISOLO: TEYÁ SOLO
Motuna: Bampasi na biso eutaka epai ya Nzambe to esika mosusu?
Vɛrsɛ: Yobo 34:10
Solo: Bampasi na biso eutaka epai ya Nzambe te. Eutaka nde epai ya Zabolo mpe epai ya bato oyo baponaka makambo ya mabe. Ntango mosusu mpe mpasi ekómelaka biso mpo tozalaki na esika ya mabe mpe na ngonga ya mabe. Ntango tozali na mpasi, Nzambe akoki kosalisa biso. Atyelaka biso mpenza likebi.
MPO NA NINI KOYEKOLA BIBLIA? (Video)
Motuna: Okanisaka ete Nzambe nde ayangelaka mokili? [Tiká ye apesa eyano.] Makambo oyo Biblia elobi ekokamwisa yo. Video mokuse oyo elobeli yango. [Lakisá video.]
Okoki koloba boye: Mokapo 11 ya buku oyo emonisi ntina oyo Nzambe atiki bampasi mpe oyo akani kosala mpo na yango. [Pesá buku Biblia eteyaka to Mateya ya Biblia.]
KOMÁ MALOBA NA YO MOKO
Landá makanisi oyo bapesi likoló mpo na kobongisa ndenge na yo moko ya kobanda lisolo na mosala ya kosakola.


text:
Ozalaka na “fɛti ntango nyonso”?
“Mikolo nyonso ya moto ya mpasi ezalaka mabe; kasi ye oyo azali na motema ya esengo azalaka na fɛti ntango nyonso.”—Masese 15:15.
MALOBA yango elimboli nini? Emonisi ndenge makanisi ya moto ezalaka mpe ndenge amiyokaka. “Moto ya mpasi” atyaka kaka makanisi na makambo ya mabe—kotalela makambo ndenge wana esalaka ete mikolo na ye ezala “mabe” to ya mpasi. Nzokande, moto oyo azali na “motema ya esengo” asalaka makasi atya makanisi na ye na makambo ya malamu—ezaleli wana ebakiselaka ye esengo na motema mpe esalaka ete azala na “fɛti ntango nyonso.”
Biso nyonso tozalaka na mikakatano oyo ekoki kosilisa biso mwa esengo oyo tozalaka na yango. Kasi, tokoki kosala makambo mosusu oyo ekosalisa biso tóbatela esengo na biso na ntango ya mikakatano. Tótala oyo Biblia elobi.
Kotika te ete mitungisi ya lobi elɛmbisa yo lelo. Yesu Kristo alobaki boye: “Bómitungisa té po na makambo ekoya lobi; lobi ekozala na makambo na yango. Mokolo na mokolo ezali na pasi ekoki na yango.”—Matai 6:34, Bible na lingala ya lelo oyo.
Meká kotya makanisi na makambo ya malamu oyo okutanaki na yango. Kutu, ntango olɛmbi nzoto, okoki kosala liste ya makambo yango ya malamu mpe kokanisa yango. Longola yango, kokanisakanisa te mabunga ya kala to makambo ya mabe oyo osalá. Zwá liteya na makambo yango, mpe kende liboso. Zalá lokola sofɛlɛ oyo abwakaka liso na talatala ya motuka na ye kasi atyaka makanisi na ye te na talatala yango. Lisusu, kobosanaka te ete ‘[Nzambe] alimbisaka mpenza.’—Nzembo 130:4.
Ntango mitungisi elɛmbisi yo, yebisá yango moninga moko oyo akoki kolendisa yo. Masese 12:25 elobi ete “motungisi” esalaka ete motema na biso “egumbama, kasi liloba ya malamu esepelisaka yango.” “Liloba [yango] ya malamu” ekoki kouta epai ya ndeko moko ya libota to moninga moko oyo otyelaka motema—moto moko oyo atyolaka yo te to alobaka na yo makambo mabe te kasi “alingaka ntango nyonso.”—Masese 17:17.
Maloba ya bwanya oyo ezali na Biblia esalisi bato mingi bázala mpenza na esengo na bomoi, ata na ntango ya mpasi. Tiká ete maloba kitoko oyo esalisa mpe yo.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yoane 7:1-53
7 Bongo nsima ya makambo wana Yesu akobaki kotambola na Galile, mpo alingaki kotambola na Yudea te, mpo Bayuda bazalaki koluka koboma+ ye.2 Nzokande, fɛti ya Bayuda, fɛti ya batabernakle,+ ekómaki pene.3 Bongo bandeko na ye+ balobaki na ye ete: “Longwá awa mpe kende na Yudea, mpo bayekoli na yo mpe bámona misala oyo ozali kosala.4 Mpo moto asalaka makambo na kobombana te soki azali koluka koyebana polele. Lokola ozali kosala makambo oyo, omimonisa na mokili.”5 Ya solo, bandeko na ye+ bazalaki kondimela ye te.+6 Bongo Yesu alobaki na bango ete: “Ntango na ngai ekoki naino te,+ kasi ntango na bino ezali wana ntango nyonso.7 Mokili ezali na ntina moko te ya koyina bino, kasi ezali koyina ngai, mpamba te nazali kopesa litatoli ete misala na yango ezali mabe.+8 Bino bómata na fɛti; ngai nakomata naino na fɛti yango te, mpo ntango na ngai+ ekoki naino mpenza te.”+9 Bongo nsima ya koyebisa bango makambo wana, atikalaki na Galile.10 Kasi ntango bandeko na ye bamataki na fɛti, ye moko mpe amataki na nsima, na polele te kasi na kobombana.+11 Bongo Bayuda babandaki koluka+ ye na fɛti mpe koloba ete: “Wapi moto yango?”12 Mpe na kati ya ebele ya bato, bazalaki kosolola mingi na nse nse mpo na ye.+ Bamosusu bazalaki koloba ete: “Azali moto malamu.” Bamosusu bazalaki koloba ete: “Te, azali nde kobungisa ebele ya bato nzela.”13 Ya solo, moto moko te azalaki koloba polele mpo na ye mpamba te bazalaki kobanga Bayuda.+14 Ntango fɛti ekómaki na katikati, Yesu amataki na tempelo mpe abandaki koteya.+15 Na yango, Bayuda bakómaki kokamwa, balobi: “Ndenge nini moto oyo azwi boyebi ya mikanda,+ nzokande atángá kelasi te?”+16 Bongo, Yesu ayanolaki bango mpe alobaki ete: “Oyo nazali koteya ezali ya ngai te, kasi ya moto oyo atindaki ngai.+17 Soki moto azali na mposa ya kosala mokano na Ye, akoyeba soki liteya yango euti na Nzambe+ to soki nazali koloba makambo oyo euti na ngai moko.18 Moto oyo alobaka makambo oyo euti na ye moko alukaka nkembo na ye moko; kasi moto oyo alukaka nde nkembo+ ya oyo atindaki ye, moto yango alobaka solo, mpe kozanga boyengebene ezali na kati na ye te.19 Moize apesaki bino Mibeko,+ boye te? Kasi ata moko te na kati na bino atosaka Mibeko. Mpo na nini bozali koluka koboma ngai?”+20 Ebele yango ya bato bayanolaki ete: “Ozali na demo.+ Nani azali koluka koboma yo?”21 Yesu azongiselaki bango ete: “Nasali kaka likambo moko,+ mpe bino nyonso bozali kokamwa.22 Yango wana Moize apesaki bino kokatama ngenga+—ezali te ete euti na Moize, kasi euti nde na bankɔkɔ+—mpe bino bokataka moto ngenga na sabata.23 Soki moto akatamaka ngenga na sabata mpo mobeko ya Moize ebukama te, bozali nde kosilikela ngai makasi mpo nakómisi moto nzoto kolɔngɔnɔ mpenza na sabata?+24 Bótika kosambisa na kolanda oyo ezali komonana na libándá, kasi bósambisa na kosambisa ya sembo.”+25 Bongo bamosusu na kati ya bato oyo bafandaka na Yerusaleme babandaki koloba ete: “Oyo moto bazali koluka koboma,+ boye te?26 Kasi, talá! azali koloba na miso ya bato,+ mpe bazali koloba na ye eloko te. Boye bankumu bayebi mpenza ete ye azali Kristo?+27 Kutu, biso toyebi epai moto oyo auti;+ nzokande ntango Kristo akoya, moto moko te akoyeba epai auti.”+28 Bongo Yesu agangaki ntango azalaki koteya na tempelo mpe alobaki ete: “Boyebi ngai mpe boyebi epai wapi nauti.+ Lisusu, nayei na ndenge na ngai moko te,+ kasi oyo atindaki ngai azali mpenza,+ mpe bino boyebi ye te.+29 Ngai nayebi ye,+ mpamba te nazali momonisi oyo auti epai na ye, mpe Moto wana nde atindaki ngai.”+30 Na yango babandaki koluka kokanga ye,+ kasi ata moto moko te atyaki ye lobɔkɔ, mpo ngonga na ye+ ekokaki naino te.31 Nzokande, mingi na kati ya ebele wana ya bato bandimelaki ye;+ mpe babandaki koloba ete: “Ntango Kristo akoya, akosala nde bilembo+ mingi koleka oyo moto oyo asali?”32 Bafarisai bayokaki ebele yango ya bato bazali koloba makambo wana na nse nse mpo na ye, mpe banganga-nzambe bakonzi mpe Bafarisai batindaki bapolisi bákende kokanga ye.+33 Bongo Yesu alobaki ete: “Nazali na bino mwa ntango moke lisusu liboso ete nakende epai na ye oyo atindaki ngai.+34 Bokoluka ngai,+ kasi bokomona ngai te, mpe epai ngai nazali bino bokoki kokóma te.”+35 Na yango Bayuda balobanaki bango na bango ete: “Moto oyo alingi kokende wapi, mpo tómona ye te? Alingi nde kokende epai ya Bayuda oyo bapalanganá+ na kati ya Bagrɛki mpe koteya Bagrɛki?36 Elakisi nini liloba oyo alobi ete: ‘Bokoluka ngai, kasi bokomona ngai te, mpe epai ngai nazali bino bokoki kokóma te’?”37 Nde na mokolo ya nsuka, mokolo monene ya fɛti,+ Yesu atɛlɛmaki mpe agangaki ete: “Soki moto azali na mposa ya mai,+ aya epai na ngai mpe amɛla.38 Moto oyo andimeli ngai,+ kaka ndenge Likomami elobá: ‘Uta na kati na ye mpenza bibale ya mai ya bomoi ekotíyola.’”+39 Nzokande, alobaki bongo mpo na elimo oyo baoyo bandimelaki ye balingaki kozwa; mpo na ntango wana elimo+ ezalaki te, mpo Yesu azwaki naino nkembo+ te.40 Bongo bamosusu na kati ya ebele wana ya bato oyo bayokaki maloba yango, babandaki koloba ete: “Oyo azali solo mpenza Mosakoli Yango.”+41 Bamosusu bazalaki koloba ete: “Oyo azali Kristo.”+ Kasi bamosusu bazalaki koloba ete: “Ya solo Kristo+ akouta na Galile te, boye te?+42 Likomami elobá te ete Kristo akouta na kati ya bana ya Davidi,+ mpe na Beteleme+ mboka oyo Davidi azalaki kofanda?”+43 Bongo bokabwani ekɔtaki na kati ya ebele wana ya bato mpo na ye.+44 Kutu bamosusu na kati na bango bazalaki koluka kokanga ye, kasi moto moko te atyaki ye mabɔkɔ.45 Na yango, bapolisi bazongaki epai ya banganga-nzambe bakonzi mpe Bafarisai, bongo Bafarisai yango balobaki na bango ete: “Mpo na nini boyei na ye te?”46 Bapolisi bayanolaki ete: “Naino moto mosusu alobá lokola moto oyo te.”+47 Bongo Bafarisai bayanolaki ete: “Bino mpe bobungisami nzela?48 Moko ya bankumu to ya Bafarisai andimeli nde ye?+49 Kasi ebele wana ya bato oyo bayebi Mibeko te, bazali bato balakelamá mabe.”+50 Nikodeme, oyo liboso akendaki epai na ye, mpe oyo azalaki moko na bango, alobaki na bango ete:51 “Mibeko na biso esambisaka nde moto soki eyoki+ ye liboso te mpe soki eyebi te oyo ye azali kosala?”52 Bazongiselaki ye ete: “Yo mpe outi nde na Galile? Luká mpo omona ete ata mosakoli moko te+ asengeli kobima na Galile.”** Bamaniskri אBsys etyá te makambo banda vɛrsɛ ya 53 tii na mokapo ya 8, vɛrsɛ ya 11, oyo elobi (na mwa bokeseni na kati ya makomi ya Grɛki mpe mabongoli na yango ndenge na ndenge) ete:53 Bongo bakendaki moto na moto epai na ye.


text:
Mizulmani
Mizulmani azalí mondimi ya islamu mpé ya Mahomet.
Etápe
Wuta lya kombo[kokoma | kobɔngisa mosólo]
Bamuzilimani na mokoli[kokoma | kobɔngisa mosólo]
Bandimi na Mahomet eloba «bamuzilimani» bazalaka na Bisé nyɔnsɔ ya mokili. Bazalí na Afrika, Amérika, Eropa...
Bamuzilimani ya bwanya na Kongó-Kinsásá[kokoma | kobɔngisa mosólo]
- Soraya Aziz Souleymane [1]
- Docteur Aziza Aziz Suleyman [2]
- Maitre Gim's
- Youssoupha
- Mamadou Ndala
Bamuzilimani ya bwanya o mokili[kokoma | kobɔngisa mosólo]
Mazíta o libándá[kokoma | kobɔngisa mosólo]
- (fr) Site ya ba muzilimani na Kongó-Kinsásá
- Koráni na lingala
- Lisapo ya islama na Kongó-Kinsásá
- Epékisami ya kitambala na Kongó-Brazzaville